**הילולא דצדיקיא2**

**כ"ב באייר**

- ר' **שלמה אליעזר אלפאנדרי**, הסבא קדישא.

- ר' **חיים דניאל שלמה פנסו**, מחבר הספר "שם חדש".

- ר' **יעקב יוסף מיוחס**.

- ר' **משה בורג'ל**, מחכמי תוניס.

- ר' **שלמה זלמן מחב"ד**, מחבר הספר "מגן אבות".

**כ"ג באייר**

- ר' **יוסף בבליקי**, אב"ד בירושלים.

- ר' **שמואל ירוחם הכהן**, מזקני חסידי צאנז.

**כ"ד באייר**

- ר' **דוד הכהן סקלי**, מחבר הספר "קריית חנה דוד".

- ר' **חזקיה אהרון חיים פינקרלי**, מרבני איטליה.

- ר' **יצחק אבן דנאן**, מחבר הספר "ליצחק ריח".

- ר' **יעקב מליסא**, בעל ה"חוות דעת".

- ר' **אליעזר צבי סאפרין**, האדמו"ר מקומרנא.

- ר' **יהושע העשיל**.

- ר' **בנימין מנדלסון**, רבה של קוממיות.

- ר' **שמחה הכהן קוק**, רבה הראשי של רחובות.

**כ"ה באייר**

- ר' **חיים חורי**, אב"ד גאבס, מחבר הספר "מצא חיים".

- ר' **שלמה יצחקוף הכהן**, ר"מ מדרש שלמה בירושלים.

- ר' **שלמה אמסלם**, ראב"ד מידלת שבמרוקו, מחבר הספר "בני שלמה".

- ר' **יששכר דב ליפשיץ**, האדמו"ר מסטראפקוב.

**כ"ו באייר**

- ר' **משה חיים לוצאטו** (הרמח"ל), גדול המקובלים, מחבר הספר "מסילת ישרים".

- ר' **ניסים חיים משה מודעי**, ראב"ד באיזמיר, מחבר הספר "מימר חיים".

- ר' **סעדיה גאון**.

- ר' **שלמה גולדמן**, האדמו"ר מזוויעהל.

**כ"ז באייר**

- ר' **יצחק אבולעפיה**, הרב הראשי לצפת וטבריה.

- ר' **אהרון מאיר אוירבך** הי"ד.

- ר' **אברהם שמואל בכרך**, מחבר ספר השו"ת "חוט השני".

- ר' **ירחמיאל יהודה מאיר קאליש**, האדמו"ר מאמשינוב.

**כ"ח באייר**

- **שמואל הנביא**.

- ר' **ניסים חיים שבתי לאגו**, מחכמי טבריה, מחבר הספר "שמחת עולם".

- ר' **יצחק בן יוסף מקורביל**, מחבר הסמ"ק.

**נקודה בפרשה 3**

**שם הרב: הרב מאיר אביחצירא שליט"א**

**"אִם בְּחֻקֹּתַי תֵּלֵכוּ" – שתהיו עמלים בתורה**

**לחיזוק ולעידוד לומדי הדף היומי**

ידועה אמרתו המפורסמת של מרן הגאון **רבי מאיר שפירא** זצ״ל על הגמרא במסכת יבמות (קכא.): "אמר רבן גמליאל, פעם אחת הייתי מהלך בספינה, וראיתי ספינה אחת שנשברה והייתי מצטער על תלמיד חכם שבה. ומי זה היה? רבי עקיבא. וכשעליתי ביבשה בא וישב ודן לפניי בהלכה. אמרתי לו: בני, מי העלך? אמר לי: **דף של ספינה נזדמן לי, וכל גל וגל שבא עליי נענעתי לו ראשי".** עכ״ל. ואמר הגר"מ שפיראזצ״ל שבמילים "דף של ספינה" **הכוונה לדף היומי**, שצריך להיתפס ולהיאחז בו. ויש להמתיק עוד, ש"נענעתי לו ראשי" מרמז על **לימוד בנענוע הראש** **והגוף**. ויש להטעים שהחיים מלאים גלים ומהמורות, והדף היומי הוא תשובה לגל של כל יום ויום. ליל הסדר כליל יום הכיפורים, ערב תשעה באב כמוצאי תשעה באב... אין שום תירוץ והתחמקות. דף אחרי דף, רק זו הדרך לעבור את הים הגדול של החיים בשלווה.

**"דף של ספינה נזדמן לי"**

כ"ק מרן האדמו״ר **בעל ה"פני מנחם"** זי״ע אמר באחד הסיומים, שבשעתו היה נראה מאמר זה כעוד חידוד לשון מאוצרו הבלתי נדלה של הגר״מ שפירא. אומנם בוא וראה, כעבור דור או שניים נאחזו כל בית ישראל בדף ספינה זה. והנח להם לישראל, אם אינם נביאים בני נביאים הם, **ותולשים עצמם בסוף היום או בתחילתו מכל הבלי העולם הזה וצוללים לים התלמוד על ידי אחיזתם בדף של ספינה,** המה ראו מעשי ה' ונפלאותיו במצולה.

ונראה להמתיק את הגמרא במסכת עירובין (יג:): "אמר רבי האי, דמחדדנא מחבראי (מה שאני כשרוני יותר מחבריי), דחזיתיה (שראיתי) לרבי מאיר מאחוריה". נראה לומר שאולי הכוונה "דחזיתיה לרבי מאיר מאחוריה", היינו כעבור שנות דור ראיתי והבנתי את תקנותיו ותורותיו. וגם אנו, כעבור דור, הבנו כולנו את גדלות הדף היומי.

**וה"לב שמחה" מגור** התבטא ואמר: **"דף של ספינה"** בגימטרייה זהו **"הירושלמי"**. חשוב מאוד **לעורר על לימוד התלמוד הירושלמי**. גם אם לא דף יומי בירושלמי, לפחות שיעור בתלמוד הירושלמי.

ונראה להוסיף בהמשך הגמרא (שם): "תניא אמר רבי עקיבא, פעם אחת הייתי מהלך בספינה, וראיתי ספינה אחת שמטרפת בים, והייתי מצטער על תלמיד חכם שבה. ומי זה היה? רבי מאיר. כשעליתי למדינת קפוטקיא בא וישב ודן לפניי בהלכה. אמרתי לו: בני, מי העלך? אמר לי: **גל טרדני לחבירו, וחבירו לחבירו, עד שהקיאני ליבשה".** וצריך ביאור, מה בא המעשה השני להוסיף לנו? אמרתי בסייעתא דשמיא שהדף יכול להציל רק בתנאי ש"גל טרדני לחבירו, וחבירו לחבירו", דהיינו **שהולך מדף לדף עקב בצד אגודל**, מסיים מסכתא אחרי מסכתא עד שזוכה לסיים את כל הש״ס. "עד שהקיאני ליבשה" – שעובר את הים הגדול של החיים בשלווה ובמנוחת הנפש.

**לא להתייאש גם אם הפסדת את רוב המסכת**

והאמת שהשוואת לימוד הש״ס לחתירה במשברי הים כבר מביאים משמו של **ה"פני יהושע"** זי״ע, שפירש: **"יוֹרְדֵי הַיָּם בָּאֳנִיּוֹת"** –יש הרבה שעוברים את ים התלמוד באוניות, היינו שנוסעים ומרחפים מצד אחד של הים לצידו השני. אך ישנם כאלו שהם גם **"עֹשֵׂי מְלָאכָה בְּמַיִם רַבִּים"** –מעמיקים בהבנת הש״ס ועושים שם מלאכה. **ו"הֵמָּה רָאוּ מַעֲשֵׂי ה' וְנִפְלְאוֹתָיו בִּמְצוּלָה".** "יוֹדוּ לַה' חַסְדּוֹ" – כאן המקום להודות לבורא עולם שזכינו להגיע ליום מיוחל זה. ואכן אין גבול לעומק התורה, אומנם על כל פנים יגענו וניסינו לראות מעשי ה' ונפלאותיו במצולה.

וגם מי שקצת רפו ידיו באחת המסכתות, וכעת קיבל על עצמו מחדש להצטרף ללימוד, הרי יכול הוא לחגוג את מסיבת הסיום, שמלבד המקורות המפורסמים בחז״ל לעשות "סיום" לגמר מסכת, מצינו ראשונים **שעיקר השמחה בסיום היא בגין ההתחלה החדשה** מכאן והלאה.

**מעלת שבירת הלוחות**

וכ"ק מרן רבינו הגה"ק **בעל ה"שפע חיים"** **מצאנז** זי״ע ביאר זאת פעם בנועם שיח ביום שמחת תורה על פי הגמרא בעירובין (נד.): "ואמר רבי אלעזר על הכתוב (שמות לב, טז): 'חָרוּת עַל הַלֻּחֹת', אלמלי לא נשתברו לוחות הראשונות לא נשתכחה תורה מישראל". עכ״ל. ופירש **רש"י** (שם), וזו לשונו: "'לא נשתכחה' – חרות משמע חקוק, ואינו נמחק לעולם, 'על הלוחות' – הייתה תורה חקוקה לישראל מהשתכח מהן עולמית". עכ״ל. **נמצא, שאם לא נשתברו הלוחות לא הייתה שכחה, ואם כן, שוב לא היו משננין וחוזרין, והיו מאבדין מעלת החזרה,** וידוע שמעלת החזרה גורמת תוספת הבנה ועומק, וזה לא היה. והדברים מבהילים ונוראים למי שאמרם.

ועוד אנו רואים, ששבירת הלוחות לימדה אותנו שגם אחרי שכביכול "נשברה" התורה ולא נשאר ממנה מאומה, מיד ובסמוך שוב עלה משה למרום, קיבל את התורה מחדש ומסרה לכלל ישראל מחדש, וזה מראה לנו ומעודדנו **שתמיד אפשר להתחיל מחדש**.

ואולי יש לבאר הדברים באופן נוסף, ששבירת הלוחות הרי הייתה מחמת חטא העגל, ובמסכת עבודה זרה (עב) מבואר: "אמר רבי יוחנן משום רבי שמעון בן יוחאי, לא דוד ראוי לאותו מעשה (מעשה בת שבע) ולא ישראל ראויין לאותו מעשה (חטא העגל), דכתיב: 'מִי יִתֵּן וְהָיָה לְבָבָם זֶה לָהֶם לְיִרְאָה אֹתִי וְלִשְׁמֹר אֶת כָּל מִצְוֹתַי כָּל הַיָּמִים'. אלא למה עשו? לומר לך שאם חטא יחיד אומרים לו כלך אצל יחיד, ואם חטאו ציבור אומרים להו לכו אצל ציבור".ע״כ. **ונמצא, שישראל חטאו רק כדי להורות שמועילה תשובה אפילו לעבודה זרה.** וזה חיזוק גדול לעתידם של ישראל, שגם אם חוטאים יש להם אפשרות להתחיל מחדש.

(מכתבי יד)

**זקניך ויאמרו לך4- 5**

**הגאון הצדיק רבי מנחם מנדל שניאורסון זצ"ל**

**– האדמו"ר מליובאוויטש**

**שמיטה – מדוע אינה נוהגת בחו"ל?**

מצוַת שביעית נוהגת רק בארץ ישראל, ולכמה דעות בזמן הזה היא רק מדרבנן, ויש לבאר הטעם לזה בדרך הפנימיות:

במצוַת שביעית מצאנו עניין מיוחד, שעניינים גשמיים וחומריים נהפכים להיות קדושים ויש בהם קדושת שביעית, שהרי הדברים שנאסרו בה – נאסרו רק להפסד וסחורה, אך לדברים אחרים לא נאסרו, אלא יש לנהוג בהם קדושה. וכתוכן משמעות הלשון: **"וְשָׁבְתָה הָאָרֶץ שַׁבָּת לַה'",** **שגם עניינים ארציים – המורים על גשמיות וחומריות – יש בהם שבת לה'.**

ועל פי זה יש לבאר מה ששביעית נוהגת רק בארץ ישראל, **כי כדי להמשיך קדושה ו"שבת לה'" גם בענייני ארץ וארציות, צריך שתהיה בארץ זו קדושה גם מצד עצמה.** ולכן רק בארץ ישראל, שהיא קדושה מצד עצמה, נוהגת קדושת שביעית. כלומר, שאז שייך להמשיך בה קדושה יתרה בשנה השביעית.

וזהו גם טעם הדעות ששביעית בזמן הזה היא רק מדרבנן, כי כדי להמשיך קדושה גם בארץ – עניין גשמי וחומרי – **צריכים לסיוע מגילוי הקדושה שהיה מאיר בבית המקדש,** ולכן רק בזמן הבית היה שייך להמשיך קדושת שביעית ולפעול "וְשָׁבְתָה הָאָרֶץ שַׁבָּת לַה'", אך בזמן הזה כבר לא שייך להמשיך קדושה זו, ולכן (לכמה דעות) אין מצווה זו נוהגת מן התורה, אלא רק מדרבנן בלבד.

(ליקוטי שיחות)

**הגאון הגדול רבי שלמה קורח זצ"ל**

**– רב העיר בני ברק ובעל "עריכת שולחן ילקוט חיים"**

**שמות ומשמעויות**

**"קְרִיאַת שֵׁם הוּא כֹּחַ חַיּוּת וְקִיּוּם לָאָדָם"** **("חוכמה קדומה" בראשית ב, יא)**

**א.** לפני שייוולד האדם, עומדת נשמתו כביכול לפני כיסא הכבוד בדמות כשהוא יהיה בעולם הזה ובשמו. ועל כן, אותו שֵם שאביו ואימו יקראוהו, **חייבים לקרוא לו שֵם טוב** **שימשוך אליו אור משֵם שיש לו למעלה** ("עריכת שולחן ילקוט חיים" חלק יא יו"ד סימן רסה סעיף יד).

**ב.** אסור לקרוא שֵם הנולד על שֵׁם רשע, משני טעמים:

**1.** כדי שלא לתת זיכרון לרשעים, וגם יש בזה ערך חינוכי הרסני לנפשו כשיגדל, ולא אכפת לו קיום וזיכרון רשעים.

**2.** השם גורם ומשפיע (ברכות ז:).

ויש אומרים, שאם שֵם כזה משמעותו טובה ונעימה, אפילו שיש רשע שכך שמו, מותר (שם, סעיף טו).

**יסודות בעניין קריאת שֵם לתינוק**

\* נפש האדם היא שמו ("חוכמה קדומה" בראשית יז, ה).

\* שֵם האדם הוא נפשו ומהותו (שם לב, ל).

\* שֵם האדם הוא מהותו לידע צורת רוחו (שם דברים לא, א).

\* צריך לקרוא בשמות של **ענווה וכניעה לבורא עולם** ולא להיפך, כי זה משפיע על מעשיו וכוונתו (שם ד, ב).

\* יש כאלו שאומנם קוראים שֵם טוב, אבל הכול מתחיל ונגמר בשמות יפים ומטעים בלבד (דברי תורה בראשית כח, ט).

\* אין לקרוא בשֵם נוכרים, לבד אם שם זה נאה לבורא ולעמו ישראל. **ושֵם של נוכרים על ישראל גורם לעיכוב הגאולה.** וכמבואר במדרש (ויקרא רבה לב, ה): בשביל ארבעה דברים נגאלו ישראל ממצרים – שלא שינו שמם וכו' ("עריכת שולחן ילקוט חיים" יו"ד סימן רסה סעיף יז).

\* כל אדם, שמו מראש נקרא לפני שייוולד, ופיו של האב ביד ה', כמו שנאמר: "וּמֵה' מַעֲנֵה לָשׁוֹן". **והקב"ה שָׂם בפיו שֵׁם לפי מה שהוא האב.** ולכן שמו, אם הוא כעור, גם נשמת האב כעורה, וכן להיפך. ולתקן עצמו צריך הרבה יותר כוחות (שם בראשית י, י).

\* אין לקרוא שֵׁם על שֵׁם צרה. ואם אב ואֵם בשעת חוליים הקשה יאמרו "שם הנולד כך וכך", יוסיפו לו עוד שֵׁם. וכל שכן שֵׁם של צער (שם בראשית לה, יח).

\* שֵׁם האדם הוא עֶזְרוֹ. אם זכה, שמו בעזרו. לא זכה, שמו במפלתו. ולפיכך **צריך לקרוא בשמות קדושים של אבותינו ורבותינו**. ועל כן היה צריך לברוא לאדם אישה, כדי ששמו ושמה יהיו כלולים משם הוי"ה ברוך הוא לעד (שם דברים לא, א).

(באדיבות "תפארת שלמה")

**הגאון הגדול רבי שלמה אמסלם זצ"ל**

**– ראב"ד מידלת שבמרוקו**

**"אִם בְּחֻקֹּתַי תֵּלֵכוּ וְאֶת מִצְוֹתַי תִּשְׁמְרוּ וַעֲשִׂיתֶם אֹתָם" (כו, ג)**

יש מקשים: למה נקט לשון **"אִם"**? ועוד, מדוע אמר לשון **"הליכה"**?

ואפשר בהקדים מה שכתב הרב **"שושני לקט"** (מזמור קיט): **"אַשְׁרֵי תְמִימֵי דָרֶךְ הַהֹלְכִים בְּתוֹרַת ה'",** נראה על פי מה שכתבו חכמי המוסר, שאם אינו הולך בדרך הישר, אף על פי שידע ולמד הרבה, משכחים אותו תלמודו לעתיד לבוא, ואין מאומה בידו. אומנם **אם היה ירא ה' באמת, אז נהפוך הוא – מלמדים אותו הרבה.** ומכל שכן שלא יישכח ממנו מה שיגע בו בעולם הזה. לזה אמר: "אַשְׁרֵי תְמִימֵי דָרֶךְ הַהֹלְכִים בְּתוֹרַת ה'" – הם הולכים שמה עם תורת ה', כעניין "אשרי מי שבא לכאן ותלמודו בידו".

והנה פירש **רש"י**: "אִם בְּחֻקֹּתַי תֵּלֵכוּ" – שתהיו עמלים בתורה. וזה שאמר: **"אִם בְּחֻקֹּתַי תֵּלֵכוּ"** – רוצה לומר, אם תרצו שלא תישכח מכם, זהו אם **"וְאֶת מִצְוֹתַי תִּשְׁמְרוּ** **וַעֲשִׂיתֶם אֹתָם"** – צריכים אתם לשמור מצוותיי ולעשות אותן, ועל ידי כן לא תשתכח מכם התורה לעתיד לבוא.

++++++

עוד אפשר, בהקדים מאמר חז"ל: **"בראתי יצר הרע, בראתי לו תורה תבלין".** והנה הבאנו פירוש רש"י: "שתהיו עמלים בתורה". וזהו שאמר: **"אִם בְּחֻקֹּתַי תֵּלֵכוּ"** – שתהיו עמלים בתורה, ועל ידי כן **"וְאֶת מִצְוֹתַי תִּשְׁמְרוּ"** – שעל ידי עסק התורה לכוף יצר הרע המסית והמדיח אתכם מלשמור מצוות ה', וממילא "וְאֶת מִצְוֹתַי תִּשְׁמְרוּ וַעֲשִׂיתֶם אֹתָם". שוב ראיתי לרבינו האלגאזי זצ"ל שכתב כן, ושמחתי שכיוונתי לדעת קדוש!

(בני שלמה)

**הגאון הגדול רבי שלמה טובים זצ"ל**

**– רב העיר יהוד**

**לימוד התורה וזיכוי הרבים**

הנה מה טוב ומה נעים שבת אחים גם יחד, לעסוק בתורה בארבע אמות של הלכה, לקשט הכלה הכלולה, היא השכינה, זה אוסר וזה מתיר, זה מטמא וזה מטהר, והקב"ה משתעשע במתיבתא דיליה (בישיבה שלו) ואומר: "בני פלוני אומר כך, ובני פלוני אומר כך". אשריהם ואשרי חלקם שחלקם בתורה ובתפילה וכל היום היא שיחתם, ולדבר אחד המה מתכוונים, הלא לעבודת יוצר כול, ולכוון בכל עוז לאמיתה של תורה. **וכשהאדם הולך לבית עולמו, אין מלווים לו לאדם לא כסף זהב אשר אסף כל ימי חייו, אלא תורה ומצוות אשר אסף קובץ על יד ירבה, מעט מעט.** ומכד הווינא טליא (ומאז שהייתי קטן) תפילתי לה', שלא ייקחני מהעולם הזה בלא תשובה שלימה כרצונו וכרצון יראיו, אף על פי שיודע אני בנפשי ומכיר אני בעצמי שאיני כדאי, ולא אוכל לבוא לשער המלך בלבוש שק, ואם על המלך טוב תינתן לי נפשי בשאלתי ועמי בבקשתי – להיות ממזכי הרבים ודורש טוב לעמי!

(הקדמה לשו"ת דובר שלום)

**הגאון הגדול רבי בן ציון אבא שאול זצ"ל**

**– ראש ישיבת "פורת יוסף"**

**הלשון – קולמוס הלב**

האדם ניכר בדיבורו. וכבר היה מעשה שבאו לפני הרב הקדוש **רבי לוי יצחק מברדיטשוב** זצ"ל שני אנשים מארץ רחוקה, ושאלם: "מה נשמע בעירכם?" אחד אמר: "עירנו לתפארה, בכל מקום יש בתי כנסת, שיעורי תורה" וכו'. פתח השני ואמר: "לא עליכם, בכל מקום יש בתי תיאטראות" וכדומה. הוציא הרב סכום כסף ונתנו לראשון, ולשני לא נתן כלום. שאלוהו אנשי עירו מדוע הפלה ביניהם, וכי מפני שהשני סיפר את האמת יפסיד? אמר להם הרב זצ"ל: "דיבורם מעיד עליהם. הראשון, כשהיה לו זמן פנוי ישב ולמד, לכן יודע היכן נמצאת התורה בעירו, מה שאין כן השני – כשהיה לו זמן פנוי היה הולך למקומות שהזכיר, לכן מחשבתו נתונה בדברים ההם. **כי על מה שהאדם חושב ואת מה שהוא אוהב, עליו הוא מדבר! שדיבורי האדם הם המודדים למהותו!"**

לפעמים אני מהרהר על הבחורים. מדוע לא חושבים לפחות רגע אחד, לא יותר, איך מוכנים להפסיד חצי יום של לימוד תורה? אין זה מחסרון אמונה, אלא שלא יודעים להעריך כמה שווה אפילו חצי רגע של לימוד תורה. רואים זאת בחוש, שאם מבקשים כסף למצוַת פדיון שבויים, כולם נותנים בשמחה רבה. או כדי להיות סנדק מוכנים לשלם, וכל אותו היום הוא שמח שזכה להיות סנדק. וזה רק הכשר מצווה, ובכל זאת שמח כל כך. ומדוע בשביל לימוד התורה לא מוכנים לשלם כסף ובשמחה?

לכן **אשרי אדם שבא ללמוד תורה, ויודע למה בא!** ואדם שמבין שצריך ללמוד ואינו לומד, אינו אדם ישר. בדרך כלל מבינים שמי שגורם רעה לאחרים אינו ישר, אבל באמת אין הבדל בין אם נגרמת הרעה לו או לאחרים, זה לא אדם ישר. יש אנשים שכלפי אחרים רחמנים גדולים, אבל לעצמם לא דואגים. אלה אינם ישרים.

(אור לציון – חוכמה ומוסר)

**פרפראות ופנינים 6** **280/300 מילים**

**הרב מרדכי**

**סיפורי צדיקים–7 - 6** **900 מילים**

**מרדכי**

**נפלאות התורה הרב יפרח 7 הרב יפרח: 280/300 מילים**

**הרב יפרח**

**סעודה ראשונה -אור החיים 8 190/220 מילים**

**הרב יפרח**

**סעודה שנייה - בן איש חי 8 190/220 מילים**

**הרב יפרח**

**סעודה שלישית - אביר יעקב 9 190/220 מילים**

**הרב יפרח**

**סעודה רביעית - בעל שם טוב 9 190/220 מילים**

**הרב יפרח**

**הלכות לסעודה ראשונה 9**

**שאלה: האם מותר לנער בגד ממעט מים שנפלו עליו?**

**תשובה:** טל או מעט מים שנפלו על בגד שהתקיימו בו ג' התנאים הבאים: **חדש** (שלא השתמש בבגד הרבה, וניכר בו חידושו), **שחור** (דווקא, ולא צבעים אחרים אפילו כֵּהִים, כמו אדום), **ומקפיד לא ללובשו אף פעם בלי ניעור** – אסור לנערו, שהרי זה ככיבוס. אבל אם חסר אחד משלושת התנאים, מותר לנערו (סימן שב ס"א. ה"ע ג רכג. שבת ו צד).

הטעם בזה, כי דווקא בבגד חדש ושחור ניכר ביותר הייפוי בניעור. ואם מקפיד תמיד ללובשו כשהוא מנוער מהטל, אזי יש ערך לניעור ונחשב כאילו כיבסו, אבל אם אינו מקפיד ללובשו מנוער, גם אם ינער אין ערך לניעור, ולא נחשב שכיבס וְיִפָּה אותו (משנ"ב סימן שב ס"ק ב. ב עד).

**הלכות לסעודה שנייה 9**

**שאלה: האם מותר לנקות בגד מהאבק שבו?**

**תשובה:** בגד שהתלכלך מאבק ומעפר, **מותר לשפשפו ולנקותו,** אף שהוא חדש ושחור ומקפיד לא ללובשו בלי ניעור, **כי לא שייך ליבון וכיבוס מאבק ומעפר אלא רק מטל וממים.** כן דעת הראשונים, רובם ככולם, ומהם: תוספות, רבינו תם, הסמ"ג, הראב"ד, הרשב"א, הריטב"א, המגיד משנה, הראבי"ה, הרא"ש, נימוקי יוסף, הר"ן, המרדכי ועוד (ה"ע ג רכד. שבת ו צד). **ולבני אשכנז,** טוב להחמיר שלא לנערו. אולם אם צריך ללכת כך בין אנשים, ינקה את בגדו ולא יחמיר בזה, כי גדול כבוד הבריות.

מותר לנקות בגד במברשת בגדים (לוויית חן עמוד קפו. ה"ע ג רכד. שבת ו צו).

**הלכות לסעודה שלישית 9**

**שאלה: האם מותר לנקות בגד בשבת מבוץ או מתבשיל שנדבק בו?**

**תשובה:** בגד שהתלכלך מבוץ או מתבשיל וכדומה, **אסור לתפוס בשני צידיו ולשפשפו,** מפני שנראה כמלבן. **אבל מותר לנקותו בשינוי,** דהיינו שיתפוס בצידי הבגד מבפנים וישפשף או יגרד את הלכלוך בציפורן אפילו מבחוץ, כי אז אינו נראה כמלבן, וגם נשאר רושם מהלכלוך. ומה שהבוץ מתפורר, אין בזה איסור, כי אין טוחן אחר טוחן, כנ"ל במלאכת טוחן. ופשוט שכל זה בלי מים כלל (ה"ע ד קכה. שבת ו צה).

**הלכות לסעודה רביעית 9**

**שאלה: האם ישנם דברים שלא שייך בהם איסור כיבוס בשבת?**

**תשובה:** מותר לתת מים על בגד **עור** או על נעלי עור (ולא על השרוכים) כדי לנקותם, **ובלבד שלא ישפשף.** (והכלל שאמרנו לעיל: "שרייתו זהו כיבוסו", הוא רק בבד ולא בעור, שהוא קשה) (סימן שב ס"ט. ב עח).

מעיל גשם או כיסוי לכובע העשוי **מניילון**, מותר לנערו אפילו בכֹח מהמים שעליו, כיוון שאין המים נספגים בו, ואין כאן איסור סחיטה (ה"ע ג רכג. שבת ו צו).

מותר לשטוף **מוצץ, פטמת בקבוק** **של תינוק** **או מפת ניילון** שהתלכלכו. ואם יש צורך, מותר אף לשפשפם בחוזקה במים, כי אין הניילון בולע כלל (חיי הלוי, שולחן שלמה, שמירת שבת כהלכתה, איגרות משה, באר משה, אור לציון, ציץ אליעזר. שבת ו צו).

**הרב יורם אברג'ל 10**

**האמת תמיד תנצח**

יעקב אבינו עליו השלום, כמה התבייש והתבזה כדי לא לשנות בדיבורו. "וְהָיִיתִי בְעֵינָיו כִּמְתַעְתֵּעַ וְהֵבֵאתִי עָלַי קְלָלָה וְלֹא בְרָכָה" (בראשית כז, יב). אמר יעקב עליו השלום: וכי אני צריך להתברך בעקיפין? אם ה' רוצה, יברך אותי כמו שאני. אך אימו לחצה עליו שהוא צריך לקבל את הברכה. כמה התבזה והתבייש מהברכות האלה, כמה רדף אותו עשיו על שקיבל את הברכות שלו! יעקב היה עמוד אמת. **אדם שהוא אמיתי, כל הון שבעולם לא ישפיע עליו. הוא אינו יכול לשקר.** אפשר לשקר לכל אדם, אבל צריך להביא בחשבון שמה שלא מגיע בדרך האמיתית לא יתקיים. **החומר המשמר הכי חזק שהוכיח את עצמו הוא האמת.** האמת תמיד תנצח. לפעמים קצת מאוחר, אבל בסוף תנצח. לעומת האמת, השקר מנצח בהתחלה, אבל העיקר זה הסוף, לא ההתחלה. את הגביע מקבלים בסוף המשחק, ולא בהתחלה. אם היו מחלקים גביע בתחילת המשחק, לא היו אוהדים. לפעמים הקרב נמשך עד הדקה התשעים. אמת משמעותה הכרה בבורא כי הוא אמת. אדם שמדבר אמת מדבר עם ה'.

**הרב מרדכי אליהו 10 120/140 מילים**

**מרדכי**

**הרב שטיינמן 10 120/140 מילים**

**מרדכי**

**שו"ת הרב מאזוז 10**

**שאלה: האם מרן הבית יוסף נשרף על קידוש השם?**

**תשובה:** בספר **"מגיד מישרים"** (פרשת וזאת הברכה) אומר המלאך המגיד למרן: **"אזַכה אותך להישרף על קדושת שמי, כמו שנשרף שלמה בחירי".** מי זה "שלמה בחירי"? **רבי שלמה מולכו,** שבאותו זמן (חמישים שנה אחרי גירוש ספרד (היה יהודי בין האנוסים ולא ידע שהוא אנוס. היה מוכשר מאוד ושימש בתפקיד סופר המלך. פתאום הגיע יהודי ואמר שהוא מעשרת השבטים ושמו **דוד הראובני**, והוא השפיע על אנוס זה עד שמל עצמו ולמד תורה בסתר, ואפילו כתב ספרי קבלה. כשתפסו אותו אמר להם: "חזרתי בי, ודת הנוצרים היא טעות ושיבוש". אמרו לו: "אם תחזור בך, ניתן לך מעלה גדולה מאוד ונסלח לך על כל מה שעשית". אמר להם: "אני מתחרט על עשרים וארבע שנים שהייתי תועה בדרך עקלתון והאמנתי בנצרות. ועכשיו, אם אתם רוצים לשרוף – תשרפו. נפשי תחזור לבית אביה כנעוריה, לחזות בנועם ה'!" מרן, שהיה באותה תקופה, כנראה נכספה נפשו להגיע לדרגה הזאת, ולכן המגיד הבטיח לו: "אזַכה אותך להישרף על קדושת שמי".

אבל קשה, שהרי מרן לא נשרף אלא נפטר על מיטתו! שאלו זאת את **החפץ חיים**, אמר להם: **"מי שמאמין זו לא שאלה, ומי שאינו מאמין שום תירוץ לא יועיל לו".** אני כתבתי פירוש, אמרתי: מכאן הוכחה שהספר "מגיד מישרים" הוא ספר אמיתי, כי אם היה מזוייף חס וחלילה, למה כתב דברים שלא התקיימו? ולכן, מי שאינו מאמין בספר הזה למרות הוכחה זו, לא קיים עבורו תירוץ. אבל מי שמאמין זו לא שאלה, כי אדרבה, מזה מוכח שהספר אמיתי, **וכוונתו שהיה ראוי למות על קידוש השם וקיבל זאת עליו במחשבה, ונחשב לו כאילו נשרף!**

**שו"ת הרב מוצפי11**

**שאלה: אדם שלא היה בבית העלמין לפחות שלושים יום, עליו לברך ברכה מיוחדת. האם גם כשרואה קבר של צדיק או של כמה צדיקים עליו לברך ברכה זו?**

**תשובה:** הברכה היא רק בבית עלמין שנקברים בו כיום!

**שאלה: ברצוננו לעשות "על האש" בחג השבועות הקרוב. האם מותר לעשות "על האש" בחגים? שמענו רב שאמר שמותר לעשות ומותר לנפנף ואין בעיה, כי זה אוכל נפש. מהי דעת הרב בזה?**

**תשובה:** בעיקרון מותר, אלא שהדבר מסובך ומורכב מאוד, כי אתה נתון להגבלות אילו פעולות מותרות ואילו אסורות, וקורה שההבדל ביניהן דק מאוד. גם הכיבוי אסור לחלוטין, ולכן אין לעשות זאת ביום טוב.

**שאלה: האם צריך לתת לילד בן שלוש ללקק דבש המרוח על האותיות לפני שמלמדים אותו א"ב?**

**תשובה:** בספר **"הרוקח"** ועוד מובא שיש לעשות כן בחג השבועות, אך **הראשונים** כתבו שטוב לעשות כן גם בפעם הראשונה שהוא לומד אותיות!

**שאלה: אדם שקיבל על עצמו לצום ארבעים יום ומדלג על שבתות, האם עליו להשלים את ימי הדילוג בימי החול?**

**תשובה:** הוא צריך ארבעים יום של תענית נטו, ושבתות וראש חודש אינם בכללם.

**הרב עובדיה11 120/140 מילים**

**מרדכי**

**הרב קנייבסקי 11**

**יִרְאַת שָׁמַיִם (המשך)**

**מָשָׁל לְאָדָם שֶׁאָמַר לִשְׁלוּחוֹ: הַעֲלֵה לִי** (מידת) **כּוֹר חִטִּין לָעֲלִיָּה** למחסן הנמצא בעלייה. **הָלַךְ** השליח **וְהֶעֱלָה לוֹ, אָמַר לוֹ:** בעל הבית **עֵרַבְתָּ לִי בָּהֶן קַב חוּמְטוֹן?** מעט חומר (אדמה מלוחה) המשמר את החיטה שלא תתליע ולא תרקיב. **(שֶׁמְּשַׁמֵּר אֶת הַפֵּרוֹת מִלְּהַתְלִיעַ). אָמַר לוֹ: לָאו. אָמַר לוֹ: מוּטָב אִם לֹא הֶעֱלֵיתָ. (כָּךְ אִם אֵין בּוֹ יִרְאַת שָׁמַיִם מוּטָב שֶׁלֹּא הָיָה לוֹמֵד).** שהרי עכשיו עלינו לטרוח ולהורידן! כמו כן, אדם הלומד תורה ורוצה לזכור מה שלמד (שרוצה לשומרם באוצר) צריך שתהיה לו יראת ה' (החומטון) כדי לשמור על תורתו שלא ישכחנה. **אָמַר רַבָּה בַּר רַב הוּנָא, כָּל אָדָם שֶׁיֵּשׁ בּוֹ תּוֹרָה וְאֵין בּוֹ יִרְאַת שָׁמַיִם דּוֹמֶה לְגִזְבָּר שֶׁמָּסְרוּ לוֹ מַפְתְּחוֹת הַפְּנִימִיּוֹת** לדלתות הפנימיות, שדרכן נכנסים לחדרים הפנימיים. **וּמַפְתְּחוֹת הַחִיצוֹנוֹת** לדלתות החיצוניות, שדרכן נכנסים לחדרים החיצוניים. **לֹא מָסְרוּ לוֹ. בְּהַי עַיֵּיל** באיזה פתח ייכנס כדי לפתוח את החדרים הפנימיים? ונמצא שהמפתחות הפנימיים בידו ללא תועלת. כך אדם שיש בו יראת שמיים (המפתחות החיצוניים), על ידי זה ישמור ויקיים את התורה שלומד (המפתחות הפנימיים). אבל אם אין בו יראת שמיים,לא יחוש לשמור ולקיים את תורתו (רש״י).

**הרב עמאר 11**

**"תַּחֲנוּנִים יְדַבֶּר רָשׁ"**

כתוב: "תַּחֲנוּנִים יְדַבֶּר רָשׁ וְעָשִׁיר יַעֲנֶה עַזּוֹת" (משלי יח, כג). העשיר מדבר בעזות, זו דרכו, אך העני מדבר בתחנונים, הוא מסכן ושפל. אומר **רבי ישראל סלנטר**: כשקוראים את הפסוק הזה חושבים שהוא מדבר בגנותו של העשיר בלבד – למה הוא מדבר בעזות? שידבר בנעימות וברכות. אז מה אם יש לו ממון? סוף סוף הוא אדם ככל האדם. אך האמת היא שכמו שיש בפסוק הזה תוכחה לעשיר, **יש בו גם תוכחה לעני –** **למה תדבר בתחנונים? וכי מפני שאין לך ממון? אז מה, וכי זה עניין האדם בעולם?!** ה' קבע שהתפקיד שלך יהיה בלי ממון. אז מה אם אינך יכול לעשות מסיבות ראוותניות? תעשה כפי יכולתך. יש פה טענה על הרש לא פחות מהעשיר, כל אחד לפי עניינו. הכול נובע מהביטחון בה'. כשהאדם בוטח בה' יתברך ומחזק את בטחונו בו הוא אינו דואג כלל.

**הרב אלבז 12**

**מטרת הניסיון – להעלות את האדם**

מסופר על האדמו"ר **רבי ישראל מרוז'ין** זצ"ל, שבעת שעמד לצאת לדרכו ניגש אליו יהודי ואמר לו: "רבי, ראיתי בספרים הקדושים, שאדם הנוהג בתענית דיבור במשך ארבעים יום זוכה לרוח הקודש. ואני, אף שבמשך ארבעים יום לא הוצאתי מילה מפי, **טרם זכיתי לרוח הקודש!"** רבי ישראל לא השיב לאיש דבר ויצא מביתו, ניגש לסוס הרתום למרכבה והחל ללטף את פניו. היהודי הביט במעשי האדמו"ר בתדהמה עצומה. כיצד ייתכן שהרבי, קודש הקודשים, מלטף סוסים?! כאשר רבי ישראל הבחין בתמיהתו של האיש, החווה בידו לעבר הסוס ואמר: "רואה הינך את הסוס שאני מלטף? **במשך יותר מארבעים יום הוא לא דיבר, ולמרות זאת לא עלה בדרגה אלא נותר סוס כשהיה!..."**

**תכלית תענית הדיבור היא** **שיעשה שימוש בפיו רק ללימוד התורה הקדושה ולתפילה בכוונה לפני בורא העולם.** תכלית התענית היא לקדש את הפה, לא לדבר ליצנות, לשון הרע ורכילות. אבל אם האדם חוסם את פיו ונותר עם כל תאוותיו ומידותיו השליליות – הרי הוא משול לסוס שאינו מוציא מפיו הגה, ועם זאת נותן דרור לכל תאוותיו הבהמיות והשפלות.

**הרב יצחק רצאבי12**

**המתנה בין בשר לחלב**

אומרת הגמרא במסכת חולין (קה.): **אמר רב חסדא, אכל בשר, אסור לאכול גבינה. גבינה, מותר לאכול בשר.** אחרי בשר אסור לאכול גבינה. מביאה הגמרא אחר כך: **אמר מר עוקבא, אנא להא מילתא, חלא בר חמרא** –חומץ בן יין **לגבי אבא. דאילו אבא כי הווה אכיל בשרא האידנא ­**–כאשר היה אוכל בשר היום **לא הווה אכיל גבינה עד למחר, עד השתא** – היה ממתין עשרים וארבע שעות. **ואילו אנא בהא סעודתא הוא דלא אכילנא, לסעודתא אחריתא אכילנא** –ואילו אני נזהר מאכילת חלב רק באותה הסעודה, אבל כבר בסעודה שלאחריה אני אוכל חלבי.

לכאורה היה מקום להבין מדברי מר עוקבא, שראוי לאדם להחמיר לא לאכול חלב אלא לאחר שעברו עשרים וארבע שעות מאכילת הבשר. מדוע לא ראינו מעולם מי שנוהג בחומרה זו? התשובה לכך היא שאם מר עוקבא, אשר הוא מחכמי התלמוד, לא החמיר על עצמו בזה, קל וחומר שאנחנו הקטנים איננו צריכים להחמיר בזה. וזה יסוד גדול לכמה עניינים (וע"ע ברי"ף וברמב"ם ובשו"ת תורה לשמה סימן ריב).

(ערוך מ"שערי יצחק" שלח ה'תשע"ז)

**הרב חיים יוסף דוד אברג'ל 12**

**חשיבות שמירת השבת**

**"אֶת שַׁבְּתֹתַי תִּשְׁמֹרוּ, וּמִקְדָּשִׁי תִּירָאוּ אֲנִי ה'" (יט, ל)**

דרשו חכמינו הקדושים מהפסוק הזה, שאפילו את בית המקדש לא בונים בשבת, אלא ביום חול, ולכן נאמר: "אֶת שַׁבְּתֹתַי תִּשְׁמֹרוּ, וּמִקְדָּשִׁי תִּירָאוּ". אפילו שיש מצווה לבנות את בית המקדש, מכל מקום "אֶת שַׁבְּתֹתַי תִּשְׁמֹרוּ", שהאדם לא יחלל את השבת כדי לבנות את בית המקדש.

ומכאן נלמד כולנו כמה חשובה שמירת השבת הקדושה, כי אפילו בית המקדש, שהוא דבר נשגב וחשוב כל כך, **הבניין החשוב ביותר בעולם,** בכל זאת **לא בונים אותו בשבת קודש**. כל שכן שאר מלאכות ועניינים, אפילו שהם חשובים מאוד, ואפילו החשובים ביותר בעולם, לא יחלל עליהם את השבת הקדושה ולא יעשה אותם בשבת קודש. חוץ ממקרה של הצלת נפשות, שבזה מצווה לעשות אפילו בשבת קודש, כי **במקום שיש חשש לסכנת נפשות חס ושלום אם לא יעשו פעולה מסויימת, חובה קדושה לעשותה אפילו בשבת קודש,** גם מתוך חילול שבת, העיקר לנסות להציל את הנפש. ואף אם האדם **בספק** אם זה פיקוח נפש או לא, כלומר ייתכן שאולי יש חשש סכנת נפשות, מצווה להזדרז להציל את הנפש אפילו בשבת קודש.

**שו"ת הרב בוטבול 12**

**שאלה: האם יש עניין לחנך את הקטנים בספירת העומר, אף אם אינם סופרים את כל הימים?**

**תשובה:** **ראוי לכל אדם לחנך את בניו הקטנים מגיל שש ומעלה לקיים מצוַת ספירת העומר.** ואף שאינם נוהגים לבוא ולהתפלל ערבית בבית הכנסת, יכול להזכיר להם בבית. ויקפידו לספור בברכה. ואם הילד שכח יום אחד ולא ספר, ימשיך לספור בברכה אף על פי שדילג יום אחד. **ואומנם לגבי גדול** אנו פוסקים שאם שכח ודילג יום אחד מכאן ואילך יספור בלי ברכה, שמא הפסיד את המצווה, כי אנו חוששים לדעת **בעל הלכות גדולות**, שכל הספירה היא מצווה אחת, ואם חסר לו יום אחד לא עלתה לו מצווה כלל, ונמצא מברך ברכה לבטלה. **מכל מקום, לגבי קטן יש להורות לו להמשיך לספור בברכה מדין חינוך,** כי הרי קיימא לן שלא חששו חז"ל לברכה לבטלה בדין חינוך, שמותר לאבא או למלמד בתלמוד תורה לומר ברכה שלימה בשם ובמלכות אף שאינו חייב בה, אם כוונתו לחנך את הילד וללמדו. והוא הדין לפי זה בענייננו, שמצווה ללמד את הילד להמשיך לספור בברכה כדי לחנכו שכך מקיימים את המצווה, וגם כי יזקין לא יסור ממנה.

**שו"ת הרב אופיר מלכא** **13**

**שאלה: מהו טעם המנהג לא לעשות מלאכה בימי העומר משקיעת החמה? והאם מדובר בכל סוגי המלאכות?**

**תשובה:** נהגו הנשים וכן האנשים לא לעשות מלאכה מפסח ועד חג השבועות משקיעת החמה ואילך, **היות שתלמידי רבי עקיבא נקברו אחר שקיעת החמה והיו העם בטלים ממלאכה.** **ועוד, לפי שאז מתחיל זמן הספירה** (עיין סימן תפט סעיף ב), ובעומר כתיב (ויקרא כג, טו): "שֶׁבַע שַׁבָּתוֹת" מלשון **שבות**, דהיינו שבזמן הספירה יש לשבות ממלאכה. לטעם הראשון צריך להמתין משך זמן כדי קבורה (חצי שעה בערך), ולטעם השני צריך להמתין עד שיספור. ולפי זה, נשים שאינן סופרות צריכות להימנע ממלאכה כל הלילה (גר"ז, הביאו כף החיים).

אולם מדובר על **מלאכה גמורה וארוכה** כמו תפירה או סריגה של בגד, אך תיקון בגד שנקרע מותר היות שאין זו מלאכה ארוכה, וכן בישול, אפייה וניקיון מותרים (כף החיים, מרן הגר"ש וואזנר בקובץ "מבית לוי" ענייני ניסן עמוד פח, הליכות שלמה עמוד שס).

נשים או אנשים **שלא נהגו איסור, יכולים להמשיך במנהגם,** דאינו חיוב גמור ותלוי במנהג.

**הרב בניהו שמואלי 13**

**אהובת נפשי השכינה**

**אָמַר רִבִּי חִיָּיא לרבי יוסי, אֲנָא שְׁמַעְנָא מִלָּה חַדְתָּא, דְּאָמַר רִבִּי אֶלְעָזָר** אני שמעתי דבר חדש שאמר רבי אלעזר, על מה שכתוב: **לֹא מְאַסְתִּים וְלֹא גְעַלְתִּים לְכַלֹּתָם, לָא הִכִּיתִים וְלָא הֲרַגְתִּים לְכַלּוֹתָם** **מִיבְּעֵי לֵיהּ** כך היה צריך לומר. **אֵלָא לָא מְאַסְתִּים וְלָא גְעַלְתִּים** פירושו כי **מַאן דְּסָאנֵי לְאָחֳרָא מָאִיס הוּא לְקִבְלֵיהּ, וְגָעֲלָא הוּא בְּגִיעוּלָא קַמֵּיהּ** מי ששונא לאחר מאוס הוא כנגדו ומגועל הוא בגיעול לפניו. **אֲבָל הֲכָא** אבל כאן, בבני ישראל, **לָא מְאַסְתִּים וְלָא גְעַלְתִּים.** **מַאי טַעְמָא** מהו הטעם? **בְּגִין דַּחֲבִיבוּתָא דְּנַפְשָׁאי בֵינַיְיהוּ. וּבְגִינָהּ כֻּלְּהוּ חֲבִיבִין גַּבָּאי** לפי שאהובת נפשי, שהיא השכינה, נמצאת ביניהם, ובשבילה כל ישראל חביבים הם אצלי. **הָדָא הוּא דִּכְתִיב** זהו שכתוב: **לְכַלֹּתָם.** **לְכַלָּתָם כְּתִיב,** **חָסֵר וָי"ו** הנה מילת "לְכַלֹּתָם" מופיעה בכתיב חסר, שרומזת על השכינה, הנקראת כלה. ומילת "לְכַלָּתָם" פירושה: בשביל הכלה שלהם. **בְּגִינַהּ** בשבילה **לָא מְאַסְתִּים וְלָא גְעַלְתִּים,** **בְּגִין דְּאִיהִי רְחִימְתָא דְנַפְשָׁאי, רְחִימוּתָא דִילִי גַבַּהָא** לפי שהיא אהובת נפשי, והרי האהובה שלי אצלם.

**הרב פינטו 13**

**מקור חיותם של בני ישראל הוא התורה והמצוות**

התורה הקדושה ציוותה אותנו: "וּבְכֹל אֶרֶץ אֲחֻזַּתְכֶם גְּאֻלָּה תִּתְּנוּ לָאָרֶץ". מה משמעותה של הגאולה שנצטווינו עליה? איזו גאולה צריכים לתת לארץ? נראה לפרש על פי הסוד הידוע, שכל דבר הקרוב לשורשו, שממנו יונק השפעתו, הרי חיותו מתארכת ומתמשכת. וככל שהדבר מתרחק משורשו וממקור השפעתו, כך מתנתקת חיותו והוא יוצא ממקומו. **מקור חיותם של בני ישראל הוא התורה והמצוות. כאשר הם מתרחקים ממקור זה חס ושלום, הרי חיותם נפגמת ונחלשת.** וכאשר הם מתנתקים לגמרי מחיותם זו, הרי לא נשאר להם מה שיזרים להם מעט חיות, ורוחניותם בבחינת מתה מיתה גמורה. כאשר הם פוסקים משמירת התורה והמצוות חלילה הם נחשבים כמתים, וכדי שלא יהיו כמתים אשר בחינת היהודי שבהם אינה קיימת, מבקשת התורה ומזהירה: "וּבְכֹל אֶרֶץ אֲחֻזַּתְכֶם גְּאֻלָּה תִּתְּנוּ לָאָרֶץ". היינו, **בכל מקום שבו תאחזו ותתיישבו** **דאגו לתת גאולה לארץ, בנוּ בתי כנסיות ובתי מדרשות, אשר מהם ובתוכם יפכה מעיינה של התורה, המעיין אשר ייתן כֹח ותעצומות לכל בית ישראל.**

(חזון יאשיהו)

**הרב ישראל אברג'ל 13**

כוונות הטבילה בערב ראש חודש וביום ראש חודש

**מצווה גדולה ויקרה** לטבול בכל ערב ראש חודש **כמו שטובל בכל ערב שבת ומועד, ומנהג החסידים ואנשי המעשה לטבול ארבע טבילות כנגד ארבעה עולים לספר התורה דראש חודש, וכן טובלים עוד טבילה כנגד הצירוף השולט ומאיר באותו החודש,** וגדולה זכות זו להאיר עיניו וליבו כל אותו החודש. **וטוב להוסיף טבילה ולכוון בה בשם הקדוש ש-ד-י במילואו, והיינו: שָיָ"ןָ דָלָ"תָ יָוָ"דָ, שעולה בגימטרייה ראש חֹדש ע"ה. וסגולת המכוון כוונה זו בתפילת מוסף דראש חודש ובטבילה זו, שלא יראה קרי רחמנא ליצלן ולא שום פגם מעניינים דברית קודש כל אותו החודש, ואשרי חלקו של הנזהר בזה. גם טוב הדבר להשתדל** להדליק בבית ארבעה נרות **כנגד ארבעת העולים לספר התורה.**

**(חלב הארץ ח"ו עמוד 323)**

**הרב יובל אברהמי 14**

**רכב שנפגע מדלת שנפתחה**

**שלום לרב! נסעתי ברכב בנתיב התנועה שלי, ולפתע נפתחה דלת רכב שחנה בצד הכביש לכיוון הכביש, ושני הרכבים ניזוקו – הדלת שלו והרכב שלי. האם פותח הדלת חייב לשלם על כל הנזקים שנעשו או שמא הוא פטור מלשלם?**

**תשובה:** בגמרא (בבא קמא כו.) מבואר במשנה שאדם מועד לעולם, בין שוגג בין במזיד. ובנושא זה יש כאן שני נידונים המתחלקים לכמה נושאים שונים בהלכה, ונפרטם אחד לאחד:

**א. החיוב על הדלת של הרכב החונה** – כאן **פשוט שיש לחייב את פותח הדלת** לכיוון הכביש, שהרי הוא כמי שהשליך את ממון חבירו לאש, וכמבואר בתוספות בבא קמא (נו. ד"ה אלימא), שאין חילוק אם מקרב את האש לדבר או מקרב את הדבר לאש. וגם כאן, הרי הוא מקרב את הדלת אל המכוניות הנעות בנתיב שלהן, והרי הוא כמשליך דבר לאש.

**ב. החיוב על הרכב שנסע ונפגע** – אם הרכב נפגע **תוך כדי פתיחת הדלת**, יש לחייב את הנוסע שפתח את הדלת מדין אדם מועד לעולם, שהרי הזיק בידיים (גם אם לא החזיק את הדלת בידו, ורוח מצויה סייעה לה לפגוע, הרי זה "אישו משום חיציו", כמו אש שלו). אבל אם הרכב נפגע מהדלת **לאחר שהדלת כבר נפתחה ועמדה במקומה**, נראה שהדלת דינה כבור ברשות הרבים, וגזירת הכתוב שפטור על כלים שניזקו בבור (חו"מ סי' תי, סעיף כא. ויש שכתבו לפשר, בקובץ הישר והטוב ח"ט, ולענ"ד לא נראה כן כלל ואכמ"ל).

**העולה מהאמור:** יש לחייב את הנוסע שפתח את הדלת על הנזק שנגרם לדלת שפתח. ולגבי הרכב החולף בנתיב התנועה, חייב על הנזק שנעשה לו תוך כדי פתיחת הדלת, אבל אחרי שהדלת נפתחה ועמדה אינו חייב.

**כשרות המזון הרב רווח 14 300/330 מילים**

**פלפל טרי, צנון/צנונית**

**פלפל טרי**

פלפל **עלול להיות נגוע בחרקים**. חלקם פוגעים ישירות בפרי הפלפל, כגון זחלים של עש הפרודניה, ואחרים מצויים על עלי צמח העגבנייה, כגון כנימות עלה ואקריות, ועלולים למצוא מקום מסתור תחת גבעול הפלפל או לעיתים נדירות יותר בשקע שבחלק התחתון של הפלפל. להבדיל מחרקים קטנים אלו, שבדרך כלל אינם חודרים לתוך הפלפל, זחל העש חודר לתוך הפלפל מאזור גבעול הפרי, ולא תמיד מקום הכניסה ניכר, אולם בתוך הפלפל הוא משאיר סימנים של גללים וכיוצא בזה, כנראה בתמונות.

**אופן הבדיקה והשימוש:**

חותכים את החלק העליון של הפלפל, **מוציאים את הגבעול יחד עם הגרעינים** **ומתבוננים בתוך הפלפל.** אם הפלפל נקי ואין בו זחלים או סימנים מחשידים, **שוטפים אותו היטב בזרם מים,** ובעיקר יש להקפיד לשטוף היטב במקומות השקועים שבצד החיצוני של הפלפל. גם את פנים הפלפל שוטפים היטב בזרם מים, ודי בכך.

הבדיקה האמורה בפלפל היא בכל סוגיו וצבעיו, הן המוארכים והן הרגילים, הן המתוקים והן החריפים.

**צנון/צנונית**

פרי הצנון (וכן הצנונית, הגם שבדרך כלל היא נקייה יותר) **לעיתים נגוע בזחלים של עש**, ובדרך כלל צבעם לבן וראשם כהה. הזחלים חודרים לפרי מאזור העלים. סימני הנבירה לא תמיד נראים לעין. סימני נבירה גסים בצנון אינם סימני נבירה של זחל העש, אלא כרסום של נובר שדה שאינו חודר פנימה. כמו כן, קיימים **פגמים טבעיים** בגידול המותירים כתמים על גבי הצנון, ואינם סימן לנגיעות.

**אופן הבדיקה והשימוש:**

יש להתבונן סביב כל הפרי ולראות אם יש סימני מחילות לתוככי הפרי. לחתוך את הצנון חתך רוחבי בראשו ולראות אם יש סימני נבירה מכיוון ראש הצנון. **אם נמצא סימן, יש לחטט עד לעומקו ולראות אם נמצאים שם זחלים. אם לא נראה כל סימן, מותר להשתמש בצנון.** אולם רצוי לפרוס את הצנון לפרוסות ולהתבונן שאין מחילות או סימני נבירה.

**שמירת העיניים 15 250-300 מילים**

**שמירת העיניים – דרש בחוכמה – הגאון רבי ראובן שלום שרבאני זצ"ל 15**

**מה שמר בליבו רבי סלמאן מוצפי שלושים שנה?**

אחד מחבריי, שהוא תלמיד חכם גדול, בא בצעירותו לפני **חכם סלמאן מוצפי**, וכנראה חשד בו חכם סלמאן שהוא בעל עבירה, כי נדמה היה לו לחכם סלמאן שהוא הסתכל על דבר שאסור להסתכל ופגם את עיניו בראייה אסורה. אומנם מחמת שהיה זה רק חשד, לא אמר לו כלום. אחרי שלושים שנה, כשדיבר אותו תלמיד חכם עם חכם סלמאן, אמר לו חכם סלמאן: "עכשיו אני רוצה לשאול אותך שאלה. **לפני שלושים שנה ראיתי אותך, והיה נדמה לי שהסתכלת במראה אסור".** ואז הוא אמר לו בערבית: "תאמין לי שבאותו רגע רציתי לייסרך בשוטים של אש, אך לא הייתי בטוח בזה ולא אמרתי לך כלום. עכשיו שאנחנו מדברים, תגיד לי, איך עשית עבירה כזו?" **וחברי אמר לו שבאמת לא ראה שום ראייה אסורה ולא פגם וכו', ואז נחה דעתו של חכם סלמאן, והיה שמח מאוד שהתברר לו שלא היה שום חטא.** תראו מה זה ערך של ראייה אחת אסורה, ומהי קדושתו של חכם סלמאן, שלא היה יכול לסבול דבר כזה, וכשראה חטא כזה מול עיניו הוא רצה לייסר אותו, כי הוא חשב שהוא רואה אותו חוטא, ושלושים שנה שמר זאת בליבו והיה בצער על חטא שהיה בעולם. לא ייאמן כי יסופר.

**עובדות מחכמי ישיבת "פורת יוסף"**

עוד אספר לכם מה שראו עיניי בצעירותי בישיבה, כשהתחיל שמו של **רבי יצחק כדורי** להתפרסם ורבים באו לבקש ברכתו, והוא היה חסידא קדישא, ואמר לנו **חכם בן ציון** שארבעים שנה היה שרוי בתענית דיבור, והוא ישב בישיבה אחת עם חכמי הקבלה בישיבת "עוז והדר" שעל ידי ישיבת "פורת יוסף". ובאותו הזמן כבר היה **חכם יהושע שרבאני** זקן מופלג בן למעלה ממאה שנה, וטרח כל יום להגיע ללמוד בישיבה. ומה מאוד היה מחבב את רבי יצחק כדורי, כי בזמן שהגיע רבי יצחק בבחרותו לארץ ישראל פגש אותו חכם יהושע וראה שהוא בודד ללא משפחה והזמינו לביתו, ובמשך שלוש שנים סעד על שולחנו וגם למדו יחדיו תקופות ארוכות.

וכאמור, לאחר שנים רבות, כשהתחיל שמו של רבי יצחק לצאת בעולם, התחילו לבוא לישיבה הרבה אנשים לקבל ברכתו ועצתו, ולפעמים היו מגיעות גם נשים ונכנסות מדלת צדדית ליד חדרו, והוא היה מקבלן ומעתיר להן את ברכותיו. **וכשראה חכם יהושע שנשים מגיעות לבניין הישיבה, מיד הטריח עצמו ללכת עד לחדר שבו היה רבי יצחק, ולמרות האהבה הגדולה שהייתה ביניהם חגר חרבו כקנאי, נכנס לחדרו וסימן לו במקלו שיעזוב את הישיבה, וממש נזף בו בחומרה** ואמר לו: "וכי באת לישיבתנו בשביל להביא לכאן נשים? והרי יש פה בחורים ויכולים להיכשל במראות אסורים!" ולא זז משם עד שהבטיח לו רבי יצחק שלא יקבל עוד נשים בישיבה.

ופעם הייתי נוכח באירוסין של בחור מישיבת "פורת יוסף", וקרובות הכלה הגיעו בלבוש קצר שלא בדרך הצניעות, והיה שם מו"ז חכם יהושע שרבאני, וכשכיבדו אותו לדבר מיד התחיל להוכיח את הנשים על הדרך הרעה שהן הולכות בה, ובתוך דבריו אמר להן: **"שמא חסר לכן כסף לקנות בד ארוך יותר לבגדים? אני מוכן לשלם לכן!"** ואחר כך אמר חכם יהושע, שאף שהוא היה מוזמן מצד החתן, והיה בזה כביכול אי נעימות להוכיח את המשפחה השנייה, מכל מקום לא מנע את עצמו מלהוכיח אותן, כי דברי אמת נשמעים בכל מקום.

**שמירת העיניים – פינה מתחלפת 15**

**הרה"ג מאור דגן שליט"א**

**הבעיה היא לא החטא, אלא איך להתמודד איתו**

בדרך כלל, כשאדם נכשל וחוטא הוא מרגיש רע עם עצמו ונכנס לצער ולחרדה ממעשיו הרעים. כתוצאה מכך, הוא מפסיק ללמוד ומחפש לעצמו כל מיני סיגופים ומעשי צדקות שיכפרו לו על החטאים הנוראים שעשה.

**רבי אייזיק שר** זצ"ל דיבר איתי הרבה מאוד ואמר לי שהוא קיבל **מהסבא מסלבודקה** שהבעיה היא לא החטא, אלא איך להתמודד איתו. זה שהאדם נכשל – זה טבעי! "כִּי אָדָם אֵין צַדִּיק בָּאָרֶץ אֲשֶׁר יַעֲשֶׂה טּוֹב וְלֹא יֶחֱטָא" (קוהלת ז, כ). אינך צריך לחשוב על החטא ולהצטער: "אוי ויי, מה עשיתי". במקום זה **תכניס את הראש שלך ללימוד התורה**, וזו התרופה האמיתית.

**במקום להצטער ולהרגיש אבוד – תחפש את הדרך לתיקון.** הקב"ה חידש את הסוד של התשובה. תאמין שאדם יכול להתקדם ולהשתנות, תתמקד בתיקון בכיוון החיובי ואל תחשוב על החטא.

(ועדים מהרב שלמה הופמן זצוק"ל פרק ב עמוד 23)

**עיקר שכר העולם הבא בזכות התקופות הקשות**

אמר פעם הצדיק **רבי זושא מאניפולי** זצ"ל: איני מצפה לזכות לעולם הבא מחמת תקופות עבודתי את הקב"ה במוחין דגדלות ובכיסופין נפלאים, כי זוהי מתנה שזיכוני משמיים. **את שכרי בעולם הבא מקווה אני לקבל בזכות התקופות הקשות של מוחין דקטנות שהיו לי,** שהייתה עולה לי בקושי רב כל שעה של לימוד, כל תפילה וכל ברכה.

(חובת האדם בעולמו ח"ט עמוד 491)

(מתוך הספר "מלך ביופיו תחזינה עיניך")

**שיעור תורה לשבת 17- 16** **1500/1600 מילים**

**שם הרב: הרב גואל אלקריף שליט"א**

**שם הספר: דורש טוב**

**"וְכִי תֹאמְרוּ מַה נֹּאכַל" (כה, כ)**

**אמונה בלי שאלות**

**כשהמקרר מלא – אין לדאוג על העתיד**

יהודי סוחר עצים ניגש אל **הנצי״ב מוולוז'ין** זצ״ל בבקשה לעצה וברכה להצלחה. הוא סיפר כי לצורך מסחרו עליו להעביר משלוח גדול של עצים בנהר הדנייפר, ולשם כך עליו לבנות רפסודות. לבניית הרפסודות נדרש הוא להשקיע את כל כספו. אם העיסקה תצליח, עתיד הוא להתעשר ממנה עושר רב ויהיה בידו להחזיק הרבה תורה, ואם חלילה לא – ייפול לדלי דלות. אמר לו הנצי״ב: "אם רצונך לעשות באמת ובתמים את רצון ה', ובכוונתך לתמוך בתורה – עשה זאת, ואני מברך אותך שתצליח".

אולם למרות הברכה המפורשת, התקשה היהודי להירגע. **הוא ביקש עצה לביטחון בה' וסיפר כי מרוב לחץ סביב העיסקה הזו אינו מצליח לישון בלילות.** התבונן בו הנצי״ב ואמר: כשהקב״ה מצַווה על שמירת השמיטה, הוא מבטיח: "שֵׁשׁ שָׁנִים תִּזְרַע שָׂדֶךָ", ולא תהיינה לך בעיות פרנסה. גם בשנה השביעית תאכל, וגם בשנה השמינית לא יחסר לך דבר. ואז ממשיך הכתוב ואומר: "וְכִי תֹאמְרוּ" – כשאדם ישאל: רגע אחד, מה אוכַל? או אז מבטיח הקב״ה: "וְצִוִּיתִי אֶת בִּרְכָתִי" – לשלוש שנים.

הקשה **הספורנו**: מדוע כותבת התורה שהברכה תגיע כתוצאה מהשאלה: "וְכִי תֹאמְרוּ מַה נֹּאכַל"? האם הברכה אינה ניתנת באופן אוטומטי? האם צריך לשאול מה נאכל כדי להתברך?

הוא תירץ, שהברכה מגיעה בכל מקרה, אך יש בה דרגות שונות: **מאמין אמיתי,** שאינו שואל שאלות ואינו מקשה קושיות, **לו ניתנת פרנסה באיכות –** **הוא אוכל מעט, והאוכל מתברך במעיו.** אדם כזה מסודר תמיד; מלכתחילה אין לו שום בעיה ולכן אינו זקוק לפתרונות. לעומת זאת, **מי שבא ושואל שאלות** ורוצה לראות את הברכה בעיניים, לו אומר הקב״ה: "וְצִוִּיתִי אֶת בִּרְכָתִי". אדם כזה **מתברך פי שלושה**, ולצורך כך יצטרך לקצור פי שלושה, לשכור מחסנים פי שלושה ולעבוד פי שלושה. אם כן, **יוצא שהשואל מזיק לעצמו ומביא על עצמו טרחה מיותרת.**

לכאורה הדברים תמוהים – המשיך הנצי״ב מוולוז'ין ואמר לסוחר – עומד אדם בבית ושואל שאלה פשוטה וטבעית: איך יהיה לי אוכל? גם ביום יום אני בקושי מסתדר, ובשמיטה איני עובד כלל! איך אסתדר בשנים הקרובות? מה רוצים מאותו אדם מסכן? האם לא טבעי שהוא יהיה מודאג? **מדוע תובעים אותו על ששאל?**

אלא כך אומרים לו: **כעת, כשאתה שואל את השאלה, המקרר שלך מלא או ריק?** המקרר מלא. המחסנים ריקים או מלאים? מלאים. כעת יש לך מה לאכול? יש. **אז אינך שואל על היום, אתה שואל על מחר!** מי שהמקרר בביתו ריק והוא מודאג, הקב״ה מקבל את השאלה המודאגת שלו: מה יהיה. עליו אין שום תביעה, הלא כעת באמת אין לו כלום.אך מי ששואל שאלות כשהמקרר שלו מלא מפסיד לעצמו, שכן אז הקב״ה אומר לו: "וְצִוִּיתִי אֶת בִּרְכָתִי" – תקבל ברכה, אך תצטרך להתאמץ ולעבוד קשה בעבורה.

כזו היא שאלתך – סיים הנצי"ב את דבריו לסוחר העצים – אתה, ברוך ה', סוחר עצים, והמקרר בביתך מלא. אם כן, מדוע אתה דואג את דאגת השנה הבאה? כשהמקרר מלא, יהודי לא צריך לדאוג ולשאול שאלות. וכשהוא שואל, הוא גורם לעצמו נזק. אם המקרר בביתך יהיה ריק חלילה, אז יהיה עליך לבוא ולבקש עצה לביטחון בה', אך **בינתיים המקרר שלך מלא, ולכן אל תשאל כלום, סמוך על ה' בלי שום שאלות, וכך תקבל ברכה שלימה.**

**מעקמי הצינורות זקוקים לציווי חדש**

**רבי זושא מאניפולי** זצ״ל היה אומר, שהקב״ה מזרים דרך צינורות שפע משמיים לכל עניין. **כשאדם שואל שאלות על הקב״ה, הוא מעקם את הצינור שלו.** הכול יודעים כי צינור עקום מעביר את מה שיש בו באופן טוב פחות. כך יוצא שעל ידי שאדם שואל על הקב״ה, הוא גורם לעצמו נזק.

לפי זה, הוא מפרש את דברי הספורנו כך: מאחר ששאלתם: "מַה נֹּאכַל", עיקמתם את הצינור והפסדתם לעצמכם, לכן אומרת התורה: "וְצִוִּיתִי אֶת בִּרְכָתִי" – צריך ציווי חדש על הברכה. זהו שאומר דוד המלך עליו השלום בתהילים (עח, כב-כג): "כִּי לֹא הֶאֱמִינוּ בֵּאלֹקִים וְלֹא בָטְחוּ בִּישׁוּעָתוֹ. וַיְצַו שְׁחָקִים מִמָּעַל וְדַלְתֵי שָׁמַיִם פָּתָח" – כשאדם אינו מאמין בה', ה' סוגר לו דלתות שמיים ונועל בעדו שערי ברכה, ואז צריך לצוות מחדש שחקים ממעל ולגרום שדלתות השמיים ייפתחו. **ככל שהיהודי סומך יותר על הקב״ה – כך הוא מתברך יותר, אך כשהוא אינו סומך ומתחיל לשאול שאלות – אז מתחילות הבעיות.**

החידוש הנפלא הזה צריך להיות לנגד עינינו תמיד. נזכור כי כששואלים על הקב״ה מעקמים את הצינור וממעטים את הברכה. יהודי צריך לסמוך על הקב״ה בלב שלם.

**האוטובוס 'ברח' לו**

הנהגת ה' נסתרת מעינינו. לפעמים נדמה לנו שהתרחשות מסויימת היא **לרעתנו**, ורק לאחר זמן מתברר כי בעצם טמונה בה **ברכה עצומה**. משום כך צריך יהודי להרגיל את עצמו לסמוך על הקב״ה בכל מצב בלב שלם, בלי לפקפק ולהקשות על הנהגתו.

בספר **״שיח יעקב״** מובא בעניין זה סיפור מופלא: יהודי אחד סבל מקשיי פרנסה, נוסף על עוד אי אלו קשיים בחייו. באחד הימים היה עליו לנסוע לעיר אחרת, בתקווה להשיג שם עבודה כלשהי, אולם **האוטובוס 'ברח' לו**, ולא נותר לו אלא להמתין בתחנה לאוטובוס הבא, שהיה עתיד לבוא שעתיים מאוחר יותר. ברגע הראשון הוא התמרמר: ריבונו של עולם, לא מספיק שקשה לי בפרנסה, גם את הקושי הזה שלחת לי?... אך מיד תפס את עצמו ונזכר בעובדות הפשוטות הידועות לו: האוטובוס שנסע – נסע ברצון ה'. הקב״ה רצה שכעת אישאר פה, ואם כך רצונו – אינני שואל כעת שום שאלה. **זה קשה לי, אני באמת לא מבין מדוע נתקעתי כאן, אך איני שואל שאלות.**

הדקות עברו לאט. בתחילה ישב היהודי בתחנה, אך מרוב שעמום קם והתחיל להסתובב באזור התחנה. רגליו הובילו אותו **לדוכן פיס**. מעולם לא קנה כרטיס הגרלה של מפעל הפיס, מעולם לא האיר לו המזל פנים והוא אף פעם לא זכה בהגרלות, אך כעת, מרוב שעמום, החליט לעשות זאת. הוא מילא כרטיס, **ולא חלף זמן רב עד שקיבל הודעה כי הכרטיס שלו זכה בסכום עצום.**

כמעט שבאתי בטענות אל בורא העולם – אמר היהודי – על שהוא מערים עליי קושי ועוד קושי, וכלל לא הבנתי שרצונו יתברך להוציא אותי מכל הבעיות ולהוביל אותי לקנות כרטיס. רק מרוב תסכול ושעמום יצאתי מגדרי ועשיתי מה שמעולם לא העליתי בדעתי לעשות.

**הוא אשר אמרנו: יהודי צריך לדעת שכאשר הוא חי בלי שאלות על הקב״ה, תהיה לו ברכה.**

**הקב״ה לא עובד אצלך...**

שלמה המלך עליו השלום אומר: **״אִישׁ אֱמוּנוֹת רַב בְּרָכוֹת״** (משלי כח, כ) – מי מקבל ברכות מרובות? מי שהוא איש אמונות! ומיהו "איש אמונות"? אדם העומד פעמים רבות בפני נסיונות של אמונה. הוא עושה משהו אחד, ולא הולך לו. עושה משהו שני, וגם זה לא הולך. עוד משהו – וגם זה נכשל. למרות כל זאת הוא ממשיך להאמין ומקבל את רצון ה' באהבה! **לפי מידת היותך איש אמונות – כך יהיו לך רב ברכות.**

לא מספיק לעמוד פעם אחת בניסיון. החוכמה היא לעמוד בזה פעם ועוד פעם, **לעבור קושי ועוד קושי, ולמרות זאת לא ליפול.** לחיות באמונה מתוך ידיעה שתמיד ממשיכים הלאה. יהודי שמצליח בכך זוכה לקבל את הברכה ואת ההצלחה!

אישה אחת שבנה ירד מן הדרך, לא עלינו, התמרמרה ואמרה לי: "נסעתי למירון, בכיתי שם ארבע שעות בכיות נוראות, והנה – לא רק שהתפילה לא עזרה, אלא הבן התקלקל עוד יותר... לימדו אותי שתפילה נענית, ואיני רואה את זה. אני מרגישה שכל האמונה שלי מתערערת..." אמרתי לה: ״הכול טוב ויפה, אלא ששכחת דבר אחד: **הקב״ה לא עובד אצלך, את עובדת אצלו... את יכולה לבקש, את יכולה להתחנן, אבל הוא לא חייב לתת לך.** זה לא עובד כך".

הדרך לפתוח שערי שמיים היא לסמוך על הקב״ה ולא לשאול שאלות! כך נושעים!

**הקב״ה לא נשאר חייב**

יש פעמים שאדם מצפה לישועה ועושה כל שביכולתו כדי לזכות בה, אך הקב״ה אינו נותן לו כפי תקוותו. זוהי שעת הניסיון, זו עת המבחן. כאן נמדדת מידת בטחונו בה' יתברך. אם הוא מצליח להחזיק באמונתו ולא לפקפק – יזכה לראות בישועת ה'.

**רבי חיים פינחס שיינברג** זצ״ל, ראש ישיבת "תורה אור", היה בעל ביטחון מופלא. על כתפיו הונח עול כבד של בניין הישיבה, אך הוא היה תמיד רגוע. כששאלו אותו: "כיצד ראש הישיבה רגוע כשצריך לעשות כל כך הרבה?" היה עונה: **"אל דאגה,** **אם אנו זקוקים לזה – הקב״ה יסדר לנו".** ואומנם, כל צורכיהם אכן הסתדרו על הצד היותר טוב.

באחד הימים ניגש אחד מתלמידיו לשאול שאלה: הוא מקדש בכל שבוע על מיץ ענבים, שמחירו עשרים שקלים. האם מותר לו לקנות לצורך הקידוש יין יקר בכסף שאין לו, על מנת לכבד את השבת באופן משובח יותר? האם ייחשב לו הדבר להוצאות שבת, שעליהן נאמר: "לוו עליי ואני פורע"? פסק לו הרב שיינברג, שאם ישתה את היין רק לכבוד שבת ולא בשאר ימות החול, ויכוון לעונג שבת – יזכה לראות שיקבל את היין משמיים.

הלך התלמיד, ובפעם הראשונה בחייו **קנה בקבוק יין במאה וחמישים שקלים**. השבת הסתיימה, ושום כסף שאינו מתוכנן לא נכנס לחשבון הבנק... השבוע הסתיים, ואחריו חלף שבוע נוסף, ומאומה לא קרה. כעבור שבועיים וחצי מאותה שבת פגש האברך חבר מארצות הברית. הלה שמח לקראתו ואמר: "אבא שלך פגש אותי ואמר שהוא חייב לך כמה דולרים. הוא ביקש שאעביר לך את הכסף". **ובו במקום שלשל לידו דולרים בשווי מאה וחמישים שקלים...**

"מתי קיבלת מאבי את הכסף?" נזכר האברך לברר. והחבר השיב: "זה היה ביום שישי לפני שבועיים וחצי..." מתברר, כי באותה שעה שבה הוציא את הכסף, כבר שלח לו ה' את הישועה...

הקב״ה לא נשאר חייב, אלא שמאיתנו נדרש לעמוד בניסיון בלי לפקפק ובלי לשאול שאלות, שכן שאלות סוגרות את שערי הברכה. **מי שאינו שואל אלא סומך על הקב״ה בלב שלם – מקבל.**

**נושעו למפרע בשנה השלישית**

ישנה סגולה לחשוכי בנים, לשלם שכר לימוד עבור ילד שאין מי שישלם עבורו שכר לימוד. סגולה זו מקורה במדרש רבה: ״מִי הִקְדִּימַנִי וַאֲשַׁלֵּם״ – כשהקב״ה רואה שאדם שאין לו ילדים דואג ללימוד תורה של ילד זר, הוא דואג לתת לו ילד משלו. זו סגולה ידועה, ורבים עשו אותה ונושעו על ידה.

בלונדון התגורר זוג שלא זכה לילדים שנים רבות. לא היה להם כסף מיותר, אולם כאשר שמעו על הסגולה הזו החליטו להתאמץ לעשותה. הם ניגשו לאחת הישיבות בלונדון וביררו אם יש שם תלמיד שאין לו כסף לתשלום שכר לימוד. **תיווכו להם תלמיד מצויין שהגיע מבית עני במיוחד, ובני הזוג שילמו עבורו שכר לימוד למשך שנה שלימה.** כידוע, לא מדובר בסכום מבוטל, וכך המשיכו במשך כמה שנים.

**והנה, באותה שנה** **נפקדו בשלישייה!...** או אז הבינו למפרע, שהקב״ה נתן להם גם על השנה הראשונה וגם על השנייה. אומנם היה עליהם להמתין לישועה, אך מי שיש לו שאלות עוצר את הברכה. רק אדם הממשיך לחיות מתוך אמונה זוכה לכל הברכה.

(דורש טוב)

**הרב עידן בן אפרים הלכות והליכות שיעור תורה הלכתי 18-19**

***ראיית חילול שבת – ד***

**מגורים במקום שיש חשש שיבוא בו לחילול שבת**

**נסיים היום לדבר בעניין ראיית חילול שבת.** רבייהודה החסיד **זצ"ל כתב שאל ידור אדם במקום שבו יום השוק של הגויים חל להיות ביום שבת, כי אי אפשר שלא יחטא בדיבורו או במעשיו (ספר חסידים סימן רסב) כאשר יצטרך לעבור שם בשבת. כל זה כשיום השוק של הגויים הוא בשכונת היהודים, אבל אם אינו בשכונת היהודים, מותר (כנסת הגדולה, כמובא במשנ"ב סס"ק טו ועוד). ומבואר מזה שאם מקום השוק היה בשכונת היהודים, היה אסור לדור שם אף שבכל יום יש שוק, כיוון שעדיין יש לחוש שיחטא בשבת, בפרט שהגויים דרכם לפנות לאנשים ולהציע את סחורתם.** רבי יצחק פלאג'י **זצ"ל[[1]](#footnote-1) כתב שזהו שרָמַז הכתוב:** "וְשָׁמְרוּ בְנֵי יִשְׂרָאֵל אֶת הַשַּׁבָּת, לַעֲשׂוֹת אֶת הַשַּׁבָּת לְדֹרֹתָם", **ודרשו** בזוהר **הקדוש שכתוב** "לְדֹרֹתָם" **חסר וי"ו,** מלשון דירה **(פ' פינחס רלח:), והיינו** שידורו במקום שראוי לעשות בו שמירה לשבת ולא במקום שיש חשש שיבואו בו לידי חילולשבת **(אבות הראש ח"ג מע' ש, מז).**

**מכאן נלמד שיש לאדם להימנע מלהסתובב בשווקים של גויים, ולא ילך לכותל המערבי דרך שוק הערבים... כי יש לחוש שמא כשיעבור שם ייכשל באיסור דיבור חול במקח וממכר או ייגע בחפצים מוקצים, כי כל האווירה שם היא כאווירת יום חול.[[2]](#footnote-2) כל שכן אם מדובר במקומות קנייה של יהודים, ה' ירחם.[[3]](#footnote-3)**

בית מלון / בית כנסת / משחקי כדורגל

**יש להתרחק לא רק ממקום המיועד לקניות, אלא אף** בית מלון **שיש בו אווירה של חילולי שבת – שומר נפשו ירחק ממנו, מלבד הבעיות של שמירת שבת וצניעות. ואף** בית כנסת **שמחללים בו שבת בפרהסיה, מוטב לאדם להתפלל ביחידות מלהתפלל בבית כנסת כזה (שו"ת דברי יואל סי' ח).**

גם מצווה רבה להוכיח את ההמון הנכשלים בהליכה למשחקי כדורגל, בפרט בשבתות ובמועדים. **ועל כיוצא בזה אמרו (מכות ה:): עָנַשׁ הכתוב לַנִּטְפָּל לעוברי עבירה כעוברי עבירה. ואין ספק שיש בזה חילול השם לעמוד ולהסתכל בשוויון נפש איך אנשים מבני עמנו רומסים ברגל גאווה את קדושת השבת על ידי משחק הכדור, שהוא אסור בהחלט בשבת קודש, ונוכחות קהל צופים במשחק יש בה עידוד למשחקים. מלבד זאת, יש בזה איסור, שנאמר: "וּבְמוֹשַׁב לֵצִים לֹא יָשָׁב" (עבודה זרה יח:). ובתלמוד ירושלמי (תענית ד, ה) אמרו: טוּר (הר) שמעון (זהו שם המקום) נחרב על ששיחקו בו בכדור בשבת (ילקוט יוסף, שבת ג עמ' עא).[[4]](#footnote-4) אף ביום חול אסור לקנות כרטיסי "טוטו" על הימור תוצאות המשחקים, שנמצא מסייע בידי עוברי עבירה, וזה אסור לכל הדעות (שו"ת יביע אומר ח"ז חו"מ, ס"ס ו).**

**בספר** משך חוכמה **כותב שחילול השם היוצא מן העבירה גדול יותר מן העבירה עצמה. מעשה שהיה באדם שהתקרב ליהדות והחל לקיים מצוות ולחבוש כיפה, אבל לא היה מסוגל להתגבר על יצרו לראות משחקי כדורגל, ומרוב חשקו הלך לשם גם בשבת קודש. הוא שאל אם כדאי שילך למשחק בשבת בלי כיפה, שלא ייגרם חילול השם כאשר יראו שיהודי שומר מצוות בא לצפות במשחק בשבת. והשיב הגאון** רבי יוסף שלום אלישיב **זצ"ל שילך למשחק עם כובע קסקט... (עלינו לשבח, שמות, תקנח). ובדברים אלו אין הוראה קבועה, והכול כפי ראות עיני המורה (ראה בילקוט יוסף שבת ה, נח-סא).**

בחירת בית חולים

**גם** **בבתי חולים, במידת האפשר, כשאין חשש מצד איכות הטיפול,** יש להעדיף בית חולים שומר שבת, **כי לצערנו בתי החולים בארץ, על אף היותם מקומות ציבוריים, השבת אינה נשמרת בהם כראוי. ישנן טלוויזיות ומעליות פעילות, דלתות חשמליות ומערכת כריזה, והרופאים כותבים בשבת בחופשיות, זאת מלבד בעיות אחרות. לפעמים אדם נכנס לבית חולים חולה בגופו ויוצא משם חולה בנפשו מהקרירות שספג שם. זו הייתה הסיבה להקמת מרכזי הרפואה:[[5]](#footnote-5) ביקור חולים, שערי צדק, לניאדו ומעייני הישועה.**

ישיבה בשולחן עם אנשים מעשנים

**מי שנקלע בשבת לשולחן שיושבים בו אנשים המעשנים סיגריות, אף אם הוא רגיל לעשן בימות החול,** מעיקר ההלכה מותר לו לישב עימהם בשבת בשולחן אחד, ואין לחוש שמא יבקש מהם סיגריה לעשן, **כיוון שהוא דבר איסור שאנשים בדלים ממנו (ורק בשני אנשים שאחד מהם אוכל בשר והשני חלב הצריכו חכמים שיניחו ביניהם היכר, כיוון שהמאכלים כשרים ועלולים לאכול זה מזה. שו"ע יו"ד סי' פח). ולכן, כשעורכים סמינרים לאנשים חילונים על מנת לקרבם אל חיק היהדות, מותר להסב עימהם בשולחן אחד בשבת, אף שהם מעשנים (ילקוט יוסף או"ה ג סי' פח, לד ושבת א-א סי' רמו, ל).**

**כל זה** מצד הלכות שבת**, אם יש לחוש שיבוא לעשן,** אבל מצד הלכות מחאה אין לו לשבת עם אנשים מעשנים **ובוודאי צריך למחות בהם, ואם לא תועיל תוכחתו מצווה רבה שיעזוב וילך מעימהם (ראה בחפץ חיים, לשה"ר ו, ה ובאמ"ח ט), אף אם הסתלקותו מחבורתם תיראה כיוהרה וגאווה או שתיגרם בושה ליושבים שם, ואין להתחשב בזה כלל משום "דרכי שלום" (ח"ח "דרשו" שם הערה 33) או כיבוד הורים, כדי שלא ייראה שלא אכפת לו מחילול השבת שלהם, מלבד מה שדיברנו, שכל ראיית חילול שבת מחלישה את הרגש הראוי לשבת, ואם נהנה מריח העשן נוסף בזה איסור של הנאה ממעשה שבת, כפי שדיברנו בשיעור הקודם.[[6]](#footnote-6) ואנשים עם מעט דרך ארץ, גם בהיותם בסמינר, אינם מעשנים לעין כול כי אם בהצנע.** והוא הדין **אם מתעסקים לידו במה שקרוי טלפונים חכמים, שיש לנהוג כאמור.**

**יהי רצון שנזכה לייקר את שבת קודשנו ולעמוד על משמרתה, אמן.**

שאלות לשינון:

1. **האם מותר לגור במקום שיש חשש שיבוא בו לידי חילול שבת?**
2. **האם יש עניין לפנות חפצי מוקצה ממקום מושבו בשבת או לכסותם?**
3. **האם יש להימנע מלנפוש בבית מלון שיש בו חילול שבת?**
4. **אילו איסורים כרוכים בהליכה למשחק כדורגל בשבת? והאם מותר לקנות ביום חול כרטיס "טוטו"?**
5. **אדם שמתחזק בשמירת מצוות, האם אפשר להקל שילך לצפות במשחק כדורגל בשבת או שמא יש בכך חילול השם?**
6. **האם במידת האפשר יש להעדיף בית חולים שומר שבת?**
7. **אדם מעשן, האם מותר לו לשבת בשבת עם אנשים מעשנים באותו שולחן?**
8. **האם על פי ההלכה יש לחוש לא לעשן בקרבת אנשים? והאם יש על האדם חובה להיגמל מעישון?**

**חידון הרב חותה 20**

כללי

**1. ציון ראה בבית הכנסת כמה ספרדים המתעטפים בטלית שיש בה חוט תכלת, ולא ידע אם יש לעשות כמוהם. מה כבודו היה מורה לו בזה?**

**א.** אין לעשות כן משום לועז למעשה אבותינו, שלא נהגו בזה.

**ב.** יש בזה חשש להלכה משום "המניח קלא אילן" (צבע אחר, שאולי לא זה הצבע).

**ג.** תשובות א' וב' נכונות, ומי שאבותיו נהגו כן יעשה כמותם.

**ד.** ראוי להחמיר בזה.

**2. משה רצה מִסיבה כלשהי להתעטף בטלית בבוקר לאחר שיניח תפילין, ולא ידע מה ההלכה בזה. מה כבודו היה מורה לו?**

**א.** אין לעשות כן, ובמקום צורך אם יש עליו טלית קטן יש להקל.

**ב.** אסור בכל מצב.

**ג.** מותר בכל מצב.

**ד.** בצנעה יש להקל.

**3. יחזקאל הסתפק אם כיסוי הפלסטיק שעל התפילין נחשב לחציצה בהנחת התפילין. מה כבודו היה פוסק לו?**

**א.** הוא חציצה.

**ב.** אין בזה חשש כלל.

**ג.** מעיקר הדין מותר להניחו, והמחמיר להוציאו בזמן הברכה תבוא עליו ברכה.

**ד.** תלוי במנהג אבותיו.

**4. לאחר שהניח תפילין של יד התחיל יהודה לספור את הכריכות שעל ידיו לפני שהניח תפילין של ראש, ולא ידע אם יש בזה חשש. מה כבודו היה מורה לו?**

**א.** מותר לספור לא בפה, ואם ספר בפה חוזר ומברך על תפילין של ראש.

**ב.** אסור לספור כלל.

**ג.** ראוי לא לספור הכריכות בזמן זה.

**ד.** תלוי במנהגי העדות.

**5. מחמת חיבוב מצווה נוהג חיים לנשק את התפילין של ראש לפני שמניחן על ראשו, לאחר שמניח תפילין של יד. אחד המתפללים בבית הכנסת העיר לו שזה הפסק, וחיים לא ידע מה לעשות. מה כבודו היה משיבו על שאלה זו?**

**א.** מותר לצורך חיבוב מצווה.

**ב.** מותר, שזה חלק מצורת ההנחה.

**ג.** אסור לנשקן בין הנחת תפילין של יד להנחת תפילין של ראש.

**ד.** תשובות א' וב' נכונות.

**6. מידי בוקר בהנחת התפילין בבית הכנסת נוהג עובדיה לברך בקול כדי לזַכות את הרבים בעניית אמן, ומישהו העיר לו שיכול להיות שאסור לעשות כן. מה כבודו היה מורה לו לעשות?**

**א.** בכל מצב ראוי לעשות כן.

**ב.** אין לעשות כן.

**ג.** הכול תלוי בהחלטת הגבאי.

**ד.** ראוי לעשות כן אם אין בכך הפרעה למתפללים.

**7. אליהו שכח להניח תפילין של רבינו תם ונזכר סמוך לשקיעה, והייתה לו התלבטות מה עליו לעשות – להתפלל מנחה במניין ולהפסיד הנחת תפילין של רבינו תם או להניח תפילין של רבינו תם ולהתפלל ביחידות. מה כבודו היה משיבו?**

**א.** עדיף שיתפלל מנחה במניין.

**ב.** עדיף שיניח תפילין של רבינו תם.

**ג.** יעשה מה שירצה.

**ד.** תלוי במנהגי העדות.

**8. נחמן מיהר בבוקר לדרכו, ומרוב לחץ נפלו מידיו התפילין של רבינו תם עם הנרתיק לרצפה, ולא ידע אם דינן כתפילין של רש"י ועליו לתת צדקה או לא. מה ההלכה בזה?**

**א.** ראוי שייתן משהו לצדקה.

**ב.** הן שוות לתפילין של רש"י, וייתן צדקה.

**ג.** אין צריך ליתן כלום.

**ד.** אם לא ראו אחרים שדבר זה קרה, פטור מלתת צדקה.

**9. יוסי קם בבוקר לתפילה ולא מצא את משקפיו, ועלה רעיון במוחו לומר את הסגולה הידועה: "אמר רבי בנימין, הכול בחזקת סומין, עד שבא הקב"ה ומאיר את עיניהם", ולא ידע אם מותר לומר סגולה זו לפני ברכות התורה. מה כבודו היה משיבו?**

**א.** אם מכוון רק לסגולה יש להקל.

**ב.** ראוי לא לומר.

**ג.** מותר.

**ד.** אסור כשאר דברי תורה.

**10. רבי נחמיה הוא אברך בכולל חשוב בגדרה, וכיוון שתמיד יש עומס בבוקר הוא אינו מצליח להגיע לכולל בזמן. הפתרון היחיד שמצא הוא להתפלל שחרית במניין פועלים. לא ידע רבי נחמיה אם מותר להתפלל במניין זה כדי לא לאחר לכולל. מה כבודו היה משיבו?**

**א.** אסור בכל מצב.

**ב.** מותר בכל מצב.

**ג.** אם ראש הכולל או החברותא שלו מקפיד על איחורים, מותר להתפלל במניין זה.

**ד.** אם מכוון יותר במניין הפועלים, יתפלל במניין זה.

**תשובות לחידון**

**1.** ג **2.** א **3.** ג **4.** א **5.** ג **6.** ד **7.** א **8.** ב **9.** ד **10.** ג

**טריוויה משפחתית 21 390/410 מילים**

**מרדכי**

**תשובות לטריוויה**

**הרב זאיד 22**

**הקב"ה מוליך אותנו – אמונה**

מי שמתבונן ומעמיק בדרכי הבורא יתברך נדהם לראות את מהלכי ה' יתברך על כל צעד ושעל. בני היקר שמואל התחתן לאחרונה בשעה טובה ומוצלחת. **יום לפני החתונה הוא מצלצל אליי ואומר לי שקיבל מכה חזקה ברגלו** ואינו יכול להזיז את הרגל. נסעתי אליו, וכמובן החזרתי אותו הביתה במהירות. נסענו ל"טרם" – רפואה דחופה – לעשות צילום ולבדוק אם זה שבר, סדק או מכה יבשה. לאחר בילוי של שעתיים מתברר שמכונת הרנטגן מקולקלת... חזרנו הביתה בשתיים בלילה, ערב חתונה, ללא תוצאות.

בבוקר טסנו לאורתופד, והוא בדק אותו ועשה לו צילום, ומתברר שזה **חשד לשבר**. מה עושים ערב חתונה? איך ילך ואיך ירקוד?! ומה רצון בורא עולם? ברוך ה' אחת מבנות המשפחה הציעה **אחות אורתופדית** מיוחדת שעזרה לנו מאוד וקיבעה את המקום, וביום החתונה, כמה שעות לפני החופה, רצנו לקנות נעליים מיוחדות. וראו זה פלא – **ברוך ה' הלך בנוח ללא כאבים ורקד בעוז ובתעצומות כאילו לא היה כלום!**

בשבת שאחרי החתונה דיבר בני לפני הקהל בהתרגשות רבה ואמר: "עכשיו אני מבין מדוע זה קרה לי. הקב"ה פשוט רצה לומר לנו לפני הכניסה לחיים: **אני, בורא עולם, מוליך אותך.** תלך ותרקוד רק איתי באמונה גדולה!"

**השגחה פרטית 22-23**

**מי האיש החפץ חיים**

אינני נוהגת לכתוב סיפורים לגיליון ולשתף במרחב הציבורי את הגיגיי, אך הפעם קרה לי מקרה שבשלו החלטתי לסור ממנהגי ולנצל את הבמה החשובה הזאת כדי לספר את סיפורי.

לפני כארבעה שבועות הסתיימה אצלנו סעודת השבת מוקדם, שבת חורף... כל אחד מבני הבית פנה לעלות על יצועו, וגם אני עליתי לישון כשאר בני המשפחה. **בחלומי אני רואה את סבי** עליו השלום, שנפטר שנה קודם לכן. **הוא הסתכל עליי במבט שלא הצלחתי לפענח.** **הסתכל ונעלם.** התעוררתי מהורהרת מאוד, וכל השבת ניקרה בי השאלה: למה הוא הגיע אליי? מה הוא רצה לומר לי? לפני כן לא חלמתי עליו ולא חשבתי עליו. מה הוא ניסה להעביר לי במבט שלו? הגעתי למסקנה ששמח הוא לא היה.

במוצאי שבת יש לנו מנהג משפחתי יפה, להתאסף עם בני הדודים ולאכול סעודה רביעית. לפני כן אנו נוטלים ידינו לסעודה ומדליקים נרות לצדיקים ולקרובי המשפחה שנפטרו. החלטתי לומר פרק תהילים בכוונה לעילוי נשמתו, ובזה חשבתי שתמה הפרשה. אך לא ידעתי שהפרשה רק התחילה...

חלף שבוע, ואני שכחתי מהחלום וממה שקרה. המשכתי בעיסוקיי. בערב שבת אני עולה בשלווה על יצועי, **ופתאום מגיעה אליי** **סבתי עליה השלום,** אימו של אבי, שהיא אחותו של סבי שהגיע אליי בערב שבת בשבוע הקודם. (הוריי הם בני דודים). אני רואה אותה עומדת באמצע שכונת גאולה בתחנה מרכזית מאוד. הייתי בהלם, כי אני יודעת שהיא נפטרה לפני שש שנים לפחות! מה היא עושה פה בעולם שלנו? באמצע גאולה?

אני בוהה בה בתדהמה מוחלטת ואומרת לה: "ס-ב-ת-א???" כלומר, זאת את??? אני מנסה להתקרב אליה, והיא מתרחקת. הבנתי שיש לי מעט מאוד זמן לדבר איתה, ושאלתי אותה בקול שכל העצב שבעולם נמסך בו: "סבתא, **את יודעת שבעוד שבועיים אני נכנסת לגיל 36 ואני עדיין רווקה?** מה יהיה איתי? למה אני ככה תקועה בשידוכים?" והיא עונה לי בעברית שוטפת (היא הייתה דוברת מעט מאוד עברית בימי חייה):"יש עלייך תביעה גדולה בשמיים!" ואני מסתכלת עליה בתדהמה. "תביעה? על מה?" (בראשי עברו עבירות שעשיתי. נכון, אני לא צדיקה גדולה, אבל בכל זאת, מהו הדבר שבשלו אני מתעכבת כבר חמש עשרה שנים ושום דבר לא עוזר, לא סגולות, לא תפילות ולא עשרות השתדלויות וברכות מרבנים... הכול נעצר!) והיא אומרת לי משפט שלא אשכח כל ימי חיי: **"את מדברת לשון הרע!"** (היא אמרה לי עוד כמה דברים שמעכבים אותי, שאינני זוכרת מהם). אמרתי לה: "הרבה מאוד אנשים מדברים לשון הרע, ובכל זאת הם נשואים". **"את לא כל האנשים! ממך דורשים יותר!"** אמרה ונעלמה.

קמתי מזועזעת. אבי כבר חיכה לי כדי שיוכל להתחיל לקדש על היין, אך ביקשתי ממנו לחכות. הייתי חייבת זמן להתאושש. לאחר שהתאוששתי מעט סיפרתי לבני משפחתי את החלום, והם הזדעזעו מאוד! ארכו לי שבועיים תמימים שבהם התלבטתי עם עצמי: האם לפרסם? האם להשאיר את המסר הנוקב הזה בחלקתי או להפיצו בעולם? בעצת רב הבנתי שנשלחתי לתפקיד והייתה לי זכות עצומה שנפטר התגלה אליי עם מסר ברור כל כך! כדאי לציין, ולא בשביל להתגאות חלילה, אלא כדי שנלמד מזה: **אני עוסקת בצורכי הרבים, וידוע שזו מעלה גדולה מאוד, וכל זה לא עמד לי.** כמה ה' מדקדק! ביררתי גם מבחינה הלכתית והבנתי **שאדם שמדבר לשון הרע, תפילתו אינה נענית ארבעים יום.** הוא צועק ומתפלל לה', ותפילתו נמצאת בממתינה. עומד מלאך ומקטרג על אותו אדם שדיבר. זה התחבר לי עוד יותר עם המסר של סבתי.

קוראים יקרים, לא סתם סיפרתי לכם את הסיפור שלי. כולי תפילה ותקווה שנשים לב מה אנחנו מדברים ומוציאים מהפה, **וכל אחד ישאל את עצמו איך הוא יכול להפוך את העולם למקום נקי יותר מבחינת הדיבור,** מה הוא יכול לעשות למען זה. אולי לפתוח חוג לשמירת הלשון? אולי לימוד? אני מתפללת ומבקשת מה' שהזכויות של הקבלות וההתחזקות שלכם יצרחו באוזני המלאכים וישתיקו את המקטרגים, ויבקשו זיווג הגון וראוי לכל אחד ואחת מעם ישראל, ותעמוד לי הזכות – מוריה בת יפה – בתוך שאר כל מי שזקוק לישועה זו. תודה לסבי וסבתי שטרחו להגיע אליי עם מסר חד וברור. תהא נשמתכם צרורה בצרור החיים. אוהבת, נכדתכם מוריה.

**המתנה – מתנה**

בעלי ואני ציפינו לבשורות טובות כשלוש שנים. התפללנו לבורא עולם הטוב והמיטיב שישלח לנו ישועה בעזרת ה'. ביקשנו ברכות מצדיקים, התפללנו בציונים קדושים והתחזקתי בצניעות. התחברתי לקו הצניעות, ובכל יום למדתי שתי הלכות (עדיין לומדת ברוך ה'). **התחזקתי מאוד והבנתי** **עד כמה יופייה של בת מלך הוא בתוך הבית, לבעל!** שיניתי את סגנון הלבוש שלי לגמרי. בהתחלה היו ביקורות פחות נעימות, אך **ידעתי שבורא עולם שמח בכל קבלה וקבלה!** פיתחתי רגישות לצניעות לא רק בלבוש, אלא גם בהתנהגות ובדיבור.

לאורך כל התהליך בחרנו ללכת **לרופאה דווקא ולא לרופא**, למרות מרחק הנסיעה של כשעה וחצי הכרוך בכך! בכל בדיקה התעקשנו על רופאה, גם אם זה היה כרוך בתוספת תשלום. לאורך התקופה השתדלנו להתחזק באמונה, בעיקר מדבריו של **הרב אייל עמרמי** שליט"א. עשינו את **הסגולה של רבי** **מתיא בן חרש** זי"ע – להכין שמונה עשר נרות, ולפני שמדליקים כל נר לומר: "נר זה לכבוד רבי מתיא בן חרש, שיתקבלו התפילות". לאחר מכן לקרוא פרק פו בתהילים, וכך שמונה עשרה פעמים.

ובסייעתא דשמיא גדולה, הלא ייאמן קרה! **התבשרנו בבשורות טובות ברוך ה'!** תודה לבורא עולם על מתנת חינם ענקית! אין ייאוש בעולם. הקב"ה שומע את התפילות ושומר אותן לזמן המתאים ביותר בעזרת ה'.

(ה"ח)

**מתנת הביזיון**

השלום והברכה למערכת "משכן שילה" היקרה, ממזכי הרבים ככוכבי השמיים לרוב.

ברצוני לספר את סיפורנו המיוחד, שניתן ללמוד ממנו מוסר השכל גדול: בעירנו יש בית כנסת קהילתי. בכל בוקר לאחר תפילת שחרית מוסר רב בית הכנסת שיעור תורה קצר. בוקר אחד ביקש הרב מאחד האברכים למסור במקומו את שיעור התורה לאחר תפילת שחרית. האברך הצעיר החל למסור את שיעור התורה, ולפתע נכנס אחד מוותיקי בית הכנסת וראה את האברך מוסר שיעור במקום הרב. האיש לא היה מודע לכך שהרב ביקש מהאברך למסור את השיעור, הוא חשב שהאברך עלה על דעת עצמו. **הוא כעס מאוד והחל לבזות את האברך בזיונות קשים מכיוון שחשב שהוא תפס את מקום הרב ללא רשות.** אנשים ניסו להסביר לו, אבל הוא לא שמע.

האברך לא ידע את נפשו מרוב בושה. הוא הפסיק את השיעור, וממש עמד על סף בכי. הייתה אי נעימות גדולה בבית הכנסת. באותה העת נכח בבית הכנסת קרוב משפחתי, שהיה לו בן בוגר בן 35 שטרם זכה להשתדך. למרות הבושה, ניגש קרוב משפחתי אל האברך המבוייש ואמר לו: "אני מתנצל שאני בא בזמן כזה, אבל **תדע לך שבשמיים זו שעת רצון גדולה מאוד עבורך, וכל מה שתבקש יתקבל. אני רוצה לבקש שתברך את הבן שלי לזיווג הגון בקרוב".** בתחילה היה האברך מבולבל, אך לאחר מכן בירך את הבן מכל הלב שיזכה לזיווג בקרוב. מתפללי בית הכנסת שראו זאת החלו לעמוד בתור לקבל ברכה גם הם, והאברך הרגיש כמו סנדק או רב גדול. דבר זה הרים את רוחו של האברך בהבינו את גודל זכותו. אנחנו, שידענו שברכה זו קרובה להתגשם, **הבטחנו לפרסם ב"משכן שילה" את הישועה** כשתגיע.

ממש באותו הזמן הגיעה הצעת שידוך, והלא ייאמן קרה – **הבחור התארס לאחר שנים של המתנה,** לשמחת כולם.

ברצוננו להעביר מסר חשוב לכל עם ישראל: כאשר מביישים או מבזים אותנו זה מצב מאוד לא נעים, אבל צריכים לדעת שזאת **מתנה גדולה מאוד**, שלא כל יום זוכים לה. באותו הרגע שערי שמיים נפתחים, וכל מה שמבקשים מתקבל. כמו שכתוב: "הנעלבים ואינם עולבים שומעים חרפתם ואינם משיבים".

(י"ב)

**״קָרוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת״**

למערכת "משכן שילה" ולקוראים היקרים. אנו שמחים לקבל בכל שבת את הגיליון הנפלא שלכם. כל המשפחה, כולל הילדים והנכדים, מרותקים לתכנים הנפלאים. בעלי הוא אחד מהמפיצים שלכם, ואני קוראת במיוחד בנשימה אחת את המדור "מזמור לתודה".

רבות עברנו בעלי ואני עד שזכינו לשוב בתשובה, על כן אנו – ובמיוחד אני – ניזונים ומתחזקים מסיפורי ההשגחה הפרטית. **לאחרונה עברנו מבחנים לא פשוטים שהגיעו אלינו בצרורות,** ברוך ה'. התפעמתי ממסירות הנפש של הכותבים במדור "מזמור לתודה", כיצד בטחו בה' וזכו לישועות. למדתי ואף ביצעתי את הסגולות והתפילות. **הקפדנו על ברכת המזון, "מזמור לתודה", קריאת תהילים ועוד.** היו רגעים לא פשוטים שהספק חלחל, שכן הישועות לא מיהרו לנחות אצלנו, אבל עם זאת בטחנו בה' ושמחנו על כל מה שיש, במיוחד בעלי הצדיק.

ואכן פתאום זה קרה, **שערי שמיים נפתחו:** הציעו לי עבודה טובה, קיבלנו החזר נאה של מיסים, ואפילו תנור הבישול, שפתאום הפסיק לעבוד, חזר לחיים.״קָרוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת״.

וזאת פנייתי הנרגשת אליכם, קוראים יקרים: בטחו בה' והתמידו בתפילות, שכן הישועה תגיע כהרף עין בזמן ובאופן המתאימים לכם במיוחד. ובעיקר נתפלל לביאת משיח צדקנו, שיגיע במהרה בימינו.

(ע"ר)

**הרב אייל עמרמי שליט"א 23**

**"ובעבור בטחונו בה' ישלם לך מנה אחת אפיים"**

סיפר לי יהודי שביקשו ממנו למסור שיעורים באיזה בית כנסת, אמרו לו: "תבוא, נשלם לך". שילמו לו פעמיים, ומאז **במשך שנתיים לא שילמו לו**, אבל הוא היה בשקט, לא דיבר כלום. יום אחד הגיע אליו אחד משומעי השיעור ואמר לו: "לא משלמים לך... אני נותן לך את כל הכסף". אמר לו: "לא צריך, בסוף ישלמו לי". אמר לו: **"אני משלם לך הכול!"** ונתן לו את כל הכסף. עברו כמה שבועות, ובא אליו הגבאי ואמר: "אני מתבייש, לא שילמנו לך שנתיים. הנה, קח את כל הכסף". אמר לו: "כבר שילמו לי הכול". אמר לו הגבאי: **"מה אכפת לי מה שילמו לך? אני גבאי בית הכנסת, אני משלם לך".** נתן לו את כל הסכום. חזר היהודי לראשון ששילם לו ואמר: "הגבאי שילם לי, אני מחזיר לך את כל הכסף". אמר לו אותו יהודי: "מה אכפת לי מה שילם לך הגבאי? אני נתתי לך מתנה..." **קיבל כפול.** אומר **החפץ חיים**:"ובעבור בטחונו בה' ישלם לך מנה אחת אפיים". וכשיתנהג במידת הביטחון יזכה לראות בטובו ובחסדו של ה', כמו שכתוב: "טַעֲמוּ וּרְאוּ כִּי טוֹב ה' אַשְׁרֵי הַגֶּבֶר יֶחֱסֶה בּוֹ".

**עדת ישראל 25 - 24** **הנהגות קודש: 140/160 מילים איש על העדה: 600/580 מילים, למשפחותם: 150/160 מילים, פנינים: 160/150, מאמר: 180/200 מילים**

**הרב שמואל**

**והשבוע:** יהדות סלוניקי

**איש על העדה**

**הגאון הגדול רבי יוסף דוד זצ"ל – אב בית דין בסלוניקי**

**רבינו יוסף דוד** אב"ד בסלוניקי הוא הקדוש. ושמענו מקדושתו והתבודדותו. היה בזמן הרב **מהר"י קובו** והרב **"כרם שלמה"** וחיבר **"בית דוד"** על ארבעה טורים. בנוסף יש לו כמה חיבורים אחרים (לשון "שם הגדולים" לחיד"א בערכו). ובספר **"יוסף אומץ"** כתב החיד"א: "גדול המורים מר ניהו, מורנו הרב יוסף דוד זצ"ל, בספרו הבהיר בית דוד".

רבינו נולד בסלוניקי בשנת ה'ת"ך בערך (1660 למניינם) לאביו החכם השלם **רבי דוד שבתי**. למד אצל רבו **רבי יצחק טולדנו**, ואחרי פטירתו למד עם **רבי בנימין עשאל** זצ"ל. נודע כדרשן משנת תמ"ד ונתמנה לדיין בשנת תס"ב.

כפי הנראה מינוהו לרב הכולל אחרי נסיעת **הרב אליהו בן שאנג'י** לארץ ישראל, זמן מה אחרי שנת תפ"ה. רבי יוסף דוד, יחד עם חבירו הגדול ממנו **רבי יוסף קובו**, אף כי היה פוסק ומורה הוראות, **הושפע מתורת הסוד,** שפשטה באותה תקופה בסלוניקי.

רבינו יוסף דוד, או מהרי"ד, כמו שמכנים אותו רבני סלוניקי בתשובותיהם, כתב ספרים רבים. נפטר בד' בכסלו תצ"ז (1736 למניינם). אחרי פטירתו מינו את **רבי שמואל צדוק** לרב ראשי, אולם הוא כיהן במשרה זו רק שבועיים ואז נפטר. אחריו לקח את מקומו **רבי שאול בן רבי שלמה בר דוד**, גם כן לזמן קצר (הוא היה גיסו של הדיין רבי בנימין עשאל).

רבי שאול חתם הראשון מבין "רבני גאוני מתא סלוניקי" על הסכמה לספר "זהורי חמה" **לרבי יצחק קרישפין** ולספר "שערי רחמים" **לרבי חיים הכהן**, שיצא לאור בשנת תק"א. כפי הנראה נפטר בשנת תק"ב (1742 למניינם) בשיבה טובה.

אלו הם חיבוריו: **א.** **"לחם הפנים"** על הגדה של פסח. **ב.** **"בתי אבות"** על מסכת אבות. בסוף הספר פירוש ההושענות שהובא בספר "ישע אלוקים", פירוש לתיקון הגשם ותיקון הטל ושלושה דרושים לשבועות. **ג.** **"צמח דוד"** – דרשות על התורה, הפטרות, יהושע, תהילים, משלי ואיוב. הוציאם לאור בן נכדו, רבי חיים יוסף הכהן. **ד.** **"ימי דוד"** – דרושים לחגים ולמועדים, חידושים על מאמרים במסכת יומא, פירוש על הפטרת שחרית של יום הכיפורים ועל סדר העבודה. בסוף הספר "סדר מעשה הצדקה על דרך הסוד" לרבי יעקב ישראליג'ה. **ה.** **"בית דוד"** – תשובות על סדר ארבעה טורים, שני חלקים. החלק השני נקרא "פתח בית דוד". מן השאלות נמצאים אנו למדים על גודל פרסומו אפילו באיטליה. הוא נשאל ממאנטובה, מאנקונה ומוויניציאה.

ואלו הן הקהילות בתורכיה שהריצו אליו שאלותיהן: אישקופיה, אישטיפ, קאנדיה, לאריסה, מונאסטיר, יומורג'ינה, שירון, אדריאנופלי, ורייא, יאנינה, ניש, אסטונקי, באסיה הקטנה, מצרים, קורפו ועוד.

חבריו ותלמידיו מזכירים אותו רבות בדרך כבוד, כגון רבי שלמה אמארילייו (כרם שלמה), רבי אברהם גאטינייו (צרור הכסף), רבי משה אמארילייו (דבר משה), רבי חנניה שאול (מגן שאול), רבי יצחק הלוי (באר מים חיים), רבי חנן דוד (בני יצחק פרשת כי תבא), רבי אלעזר נחמיאש (הון רב) ורבי רפאל בן חסון (בספר חיי אברהם). נאמרו עליו הספדים מפי רבי יצחק פראנסיס, רבי משה אמארילייו ורב אחד מאדריאנופלי, שאמר עליו: **"שר וגדול נפל היום בישראל, נוהג כצאן יוסף... כי הרבה גבולו בתלמידים... זקן ויושב בישיבה... שהלכה כמותו... אוי לדור שכך עלה בימיו!"**

מתוך נוסח מצבתו: **"נקרא אל השמיים מעל, נר ישראל, עמוד הימני, פאר הדור והדרו, הרב הגדול מעוז ומגדול,** מרנא ורבנא כמוהר"ר יוסף דוד זלה"ה".

(ארזי הלבנון)

**פנינים**

**כשעושים רצונו של מקום – הגשמים יורדים בעיתם**

**"אִם בְּחֻקֹּתַי תֵּלֵכוּ וְאֶת מִצְוֹתַי תִּשְׁמְרוּ וַעֲשִׂיתֶם אֹתָם. וְנָתַתִּי גִשְׁמֵיכֶם בְּעִתָּם" (כו, ג-ד)**

יש להבין אומרו **"גִשְׁמֵיכֶם"**, שהיה לו לומר **"גשמים"**. ולעניות דעתי יובן מה שאמרו בפרק ראשון דראש השנה, על הפסוק: "תָּמִיד עֵינֵי ה' אֱלֹקֶיךָ בָּהּ מֵרֵשִׁית הַשָּׁנָה וְעַד אַחֲרִית שָׁנָה" (דברים יא, יב) – עיתים לטובה ועיתים לרעה. עיתים לטובה, כיצד? הרי שהיו ישראל רשעים גמורים בראש השנה ופסקו להם גשמים מועטים, לבסוף חזרו בהם, להוסיף עליהם אי אפשר, שכבר נגזרה גזירה, אלא הקב"ה מורידם בזמנם על הארץ.

מעתה, זוהי כוונת הכתוב: "אִם בְּחֻקֹּתַי תֵּלֵכוּ וְאֶת מִצְוֹתַי תִּשְׁמְרוּ"– אם תחזרו בתשובה,והלכתם בחוקותיי, **אף על פי שגזרתי עליכם בעוונותיכם גשמים מועטים** בראש השנה,"וְנָתַתִּי גִשְׁמֵיכֶם בְּעִתָּם"– כלומר, **אותם גשמים שלכם ממש שגזרתי עליכם, והם מועטים, אתן אותם בעיתם על הארץ שצריכה להם.**

אחר זמן הוגד לי שכך פירש הרב הגדול מופת הדור **החיד"א** בספרו **"ראש דוד"**. ששתי כעל כל הון שכיוונתי לדעת עליון!

(הגאון הקדוש **רבי חיים יהודה ישראל**, ספר "שבט יהודה")

++++++++++++++

**מאמר**

**רבינו יוסף מורדוך זצ"ל – מחכמי המקובלים בסלוניקי**

**ליבם של הצדיקים – משכן לשכינה**

**"וְנָתַתִּי מִשְׁכָּנִי בְּתוֹכְכֶם וְלֹא תִגְעַל נַפְשִׁי אֶתְכֶם" (כו, יא)**

"וְנָתַתִּי מִשְׁכָּנִי בְּתוֹכְכֶם" –היינו שליבם של הצדיקים הוא משכן לשכינה, ובפרט כשהלב פנוי מהרהורים רעים. ולכן, **מי שהוא נקי ובר לבב, נעשה ליבו משכן לשכינה.** ועל זה אמר: **"וְנָתַתִּי מִשְׁכָּנִי בְּתוֹכְכֶם"** –על דרך "וְעָשׂוּ לִי מִקְדָּשׁ וְשָׁכַנְתִּי בְּתוֹכָם" (שמות כה, ח) – בתוכם ממש, בתוך כל אחד ואחד מישראל הקדושים. **"וְלֹא תִגְעַל נַפְשִׁי אֶתְכֶם"** –משום שאתם נקיים מעוונות אני אוהב אתכם בלי ספק, שכל השומר עצמו מעוונות נקרא "צדיק", וכן נאמר: "ה' אֹהֵב צַדִּיקִים" (תהילים קמו, ח).

אחר כך אמר: **"וְהִתְהַלַּכְתִּי בְּתוֹכְכֶם",** על דרך פירושו של **רש"י**, שכתב: אטייל עימכם בגן עדן כאחד מכם, ושלא תהיו מזדעזעים ממני. יכול לא תהיו יראים ממני? תלמוד לומר: **"וְהָיִיתִי לָכֶם לֵאלֹקִים"** – כדאי אני שתאמינו בי שאני יכול לעשות כל אלה, שהרי הוצאתי אתכם מארץ מצרים ועשיתי לכם ניסים גדולים.

ואפשר לומר באופן אחר, כי הנה ידוע שישראל הקדושים כשיצאו ממצרים, היה **בזכות ששמרו ברית קודש**, כמו שכתב בספר הכוונות בדרושי פסח. על זה אמר: "אֲשֶׁר הוֹצֵאתִי אֶתְכֶם מֵאֶרֶץ מִצְרָיִם" – דהיינו, על ידי ששמרתם עצמכם כראוי.

(ספר נפש יוסף)

**הנהגות קודש**

**תקנות הקהל**

באוצרו הגדול שהניח, כותב **מהרשד"ם** על תקנות בקהילות לרבני צפת, להעמיד את הסכמי הקהילות והחרמות שקיבלו עליהם בעיר סלוניקי, בתי הכנסיות לבד עם רב... קהילות הקודש אשר בתוכה רבנים, שופטים ומנהיגים... ובנידון שלנו שקדמה גזירת וחרם הקהילות הכללי, כאשר ידוע ומפורסם ברצון כולם, **שלא לעשות שום חברה מבלי דעת כל הקהילה...** שכל קהל וקהל הוא כעיר בפני עצמו, שאין בני עיר אחת כפופים לבני עיר אחרת, עד שתמצא בסלוניקי העיר הגדולה, אשר היא אם בישראל, שהספרדים בית דין בפני עצמם והאשכנזים בית דין בפני עצמם.

(מהרשד"ם, חלק ב יורה דעה שאלה פב)

+++++++++++++

**למשפחותם לבית אבותם**

**הספריות בסלוניקי**

בין יהודי ספרד נודעו משפחות שהיו ברשותן ספריות חשובות שכללו הן ספרי הלכה והן ספרי מדע. משפחה שנודעו בניה כאוהבי ספר הייתה משפחת **בנבנישתי**.אבי המשפחה היה שר כספים במלכות ספרד. **רבי יהודה בנבנישתי** עקר מספרד לפני הגירוש והעביר את כל ספרייתו לסלוניקי. בן אחיו **דון שמואל בנבנישתי** הצליח לאחר הגירוש ליטול עימו את ספרייתו וגם להוסיף עליה ספרים שרכש בדרכו לסלוניקי. הוא עצמו תרגם ספרי מדע לעברית. משפחת **אלקונסטנטינו** בסלוניקי הייתה גם היא בעלת ספרייה גדולה. הספריות שלהם ושל דון שמואל בנבנישתי **עלו באש בשריפה הגדולה שהייתה בסלוניקי**. בשנת 1532 למניינם, הגיע מרן **רבינו יוסף קארו** מעירו ניקופול לסלוניקי ושהה בה זמן מה כדי לעיין בספריות סלוניקי בספרים שנזקק להם לחיבורו "בית יוסף".

(מהיכל התורה דסלוניקי)

**דברי שיר 25 150 /140 מילים**

**דברי אגדה**

**דרכי הלימוד בישיבות**

בישיבות סלוניקי התגבשה במשך הזמן **דרך עיון של העמקה** בש"ס, ברמב"ם, בארבעה טורים וגם בשולחן ערוך לאחר הדפסתו. את הש"ס למדו עם רש"י, תוספות וחידושי הראשונים, יחד עם חידושיהם ותשובותיהם של חכמי סלוניקי. **רבינו שמואל די מדינה (מהרשד"ם)** הנהיג בישיבתו, שהתלמידים עוברים בעיון על הסוגיות שבפרק בעצמם, ותוך כדי לימודם מציעים פירושים וחידושים בכתב. בשיעורי הישיבה דנו התלמידים בפירושיהם ובחידושיהם של חבריהם. ראשי הישיבה, שהיו דיינים, שיתפו את תלמידיהם בבירור הצדדים ההלכתיים בשאלות שנשאלו.

העיון בספרי הפוסקים הוא הבירור על פסיקתם. דוגמה לעיון ברמב"ם בדרך הלימוד בישיבות סלוניקי הוא ספרו של **רבינו אברהם די בוטון – "לחם משנה".** הבירור כולל את הצעת המקורות של הרמב"ם ואת הדיון בהכרעתו, אך גם הצעת מקורות אחרים מהש"ס והראשונים בדרך של קושיות ותירוצים על פסיקתו.

**דרכי חינוך 26**

**הרב נחום דיאמנט שליט"א**

**העצלות גורמת לנו לרפד לילדים את החיים**

ככל שהטכנולוגיה מתקדמת אנו נהיים עצלים יותר ויותר, וזה משליך גם על ההתנהלות שלנו עם הילדים. האדם לא חושב, המחשב חושב במקומו. כיום האדם לא הולך, הוא נוסע... בעוד עשר שנים אבא יספר לבנו: "אתה יודע, אמא שלי פרסה את הלחם בבית..." לא יהיה דבר כזה, יהיה רק לחם פרוס. אני תמה אם בעוד עשרים שנה לא יהיה לחם לעוס... זה מרגיל אותנו להיות עצלים, **וגם עם הילדים שלנו אנחנו מתנהגים בעצלות.** אין לי סבלנות לשמוע ילד בוכה, אבל אני לא אומר לו: "אין לי סבלנות לשמוע אותך". במקום זה אני מרחם עליו: מסכן, הוא בוכה, מציק לו משהו... ואני ממלא מיד כל משאלות ליבו לטובה. זה לא נובע מרחמים של אמת, אלא **זו העצלות שלי להתמודד עם הבכי של הילד**. ובינתיים מה קורה? **הילד התרגל שמרפדים לו כל קושי,** וכל משאלות ליבו מתמלאות לטובה.

**איך נצפה מילד להתמודד עם בעיה כשהוא רגיל שמרפדים לו את החיים?**

הוא מגיע לגיל הטיפש עשרה, וצריך להתמודד. יש לו בעיה של בגרות וילדות מעורבות יחדיו. נוסיף לכך שבגיל הזה יש שינויים הורמונליים, והיצר מתחיל לעבוד שעות נוספות. מה יעשה הילד ולא יחטא? וכי יש לו כוחות להתמודד? האם הוא קיבל מאיתנו כוחות? האם הרגלנו אותו להתמודד? **מהיכן הוא ישאב את הכוחות הללו? הרי מעולם לא לימדנו אותו להתמודד ברצינות עם שום דבר!** ולפעמים האבא רואה ועיניו כלות, והוא אומר: מה לא עשיתי בשבילו? כמה השקעתי בו! הכול נתתי לו, גם כסף, גם טיולים... למה מגיע לי שהוא יעשה לי את זה? ובת קול משיבה לו: **דווקא מפני שנתת לו הכול.** הרגלת אותו לאכול כל היום סוכריות, ועכשיו רופא שיניים. זו התוצאה!

פעם ההתמודדות הייתה חלק מחוויית הילדות. הורגלנו להתמודד בילדות, והיה לנו כֹח להתמודד בהמשך החיים. אבל ילד שמגדלים אותו על זרי דפנה ומאכילים אותו בכפיות של זהב – אינו רגיל להתמודד. ומה קורה כשהוא צריך להתמודד? הוא כמובן מתמוטט ולא מחזיק מעמד! זוהי הייחודיות האומללה של הדור הזה.

צריך לסייע לילד, לתמוך בו ולעודדו, אבל לא לרפד לו את החיים לחלוטין או להאכיל אותו סוכריות. **לתמוך, אבל לא לעמוד במקומו; לסייע ולהגיש עזרה, אבל לשים לב שהוא מתמודד בכוחות עצמו.**

העובדה שאנחנו מרפדים לילדים את החיים נובעת מכך שגם אנחנו לא מתמודדים. כאשר הילד בוכה בכי שבאמת אינו מוצדק, בעצם צריך להגיד לו בהחלטיות: "לא! אתה לא תקבל!" אבל כיוון שאין לי כֹח להתמודד עם הבכי, אני אומר לו: "טוב, די, קח לך וגמרנו!" אני שקט כי הילד שלי הפסיק לבכות, והבן שלי שקט כי הוא קיבל. אבל הוא למד שלא מתמודדים. מדוע להרוס לו את הכלים לחיים טובים?! **נרגיל אותו להתמודד.** שיתרגל לקבל את החיים כמות שהם, שיתרגל לקבל שיש גם דברים שלא מגיעים אליהם.

אנשים עברו שואה, איבדו משפחה עם ארבעה, חמישה, שישה ואפילו עשרה ילדים, שלא נדע מצרות, ונשארו בני אדם.יהודים בגלות סבלו צרות. ילד ידע מיום לידתו שהוא מתמודד על פת הלחם שלו, הוא מתמודד עם הצחקוקים של השכן הגוי ועם המכות שהוא מקבל ממנו, עם הגוי שמעיף לו את הכובע ועם העובדה שהוא סגור בתוך גטו. הוא הורגל להתמודד, לכן הוא מסוגל לעבור שואה ולהישאר בן אדם.

הגמרא במסכת גיטין (נו.) מספרת: **מרתא בת בייתוס,** עשירת ירושלים הייתה. בתקופת המצור הגדול על ירושלים היכה בה הרעב כל כך, עד שלא הייתה לה ברירה, והיא הלכה ברחובות לחפש דבר מאכל לעצמה. מצאה גרוגרת של רבי צדוק ואכלה, **ומרוב אסטניסות פרחה נשמתה והיא מתה.** היא הייתה רגילה לתפנוקים, שהכול מוגש לה על מגש של כסף; הייתה רגילה ללכת רק על מרבדים ועל שטיחים אדומים. היא לא הייתה מסוגלת להתמודד עם החיים. ברגע שפגשה בהתמודדות – היא נגמרה. דווקא העניים, המסכנים, הם שהחזיקו מעמד.

(וזכנו)

**אלעזר דנין 27**

**מעגל ה-99**

בארץ רחוקה היה מלך עצוב מאוד, והיה לו משרת עני, אך שמח ומאושר מאוד. כל בוקר העיר המשרת את המלך בשירה עליזה והגיש לו את ארוחת הבוקר. יום אחד שאל המלך את משרתו: **"מה סוד השמחה שלך?" "אין שום סוד, פשוט אין לי סיבות להיות עצוב ואני שמח במה שיש לי", ענה המשרת.** התשובה של העני הכעיסה את המלך, שחשב שהמשרת משקר לו. המלך התהלך אחוז כעס ולא הבין איך המשרת העני מסוגל להיות מאושר בחייו העלובים.

קרא המלך לזקן החכמים ושאל אותו לפשר הדבר. "הוא מאושר כי הוא מחוץ למעגל שגורם לאנשים להיות אומללים", אמר החכם למלך. "ואיך הוא הצליח לצאת מהמעגל?" שאל המלך. "הוא מעולם לא נכנס למעגל", ענה החכם. "מהו המעגל הזה?" שאל המלך. **"מעגל התשעים ותשעה!"** ענה החכם. אך המלך לא הצליח להבין אותו. המלך החליט להכניס את המשרת למעגל בכֹח, והחכם הסביר לו שיש דרך לעשות זאת, אך אז יאבד המלך משרת מעולה. המלך, שסקרנותו גברה עליו, הסכים.

החכם ביקש מהמלך להכין לקראת הלילה שקית ובתוכה תשעים ותשעה מטבעות זהב בדיוק. בלילה הסתתרו החכם והמלך ליד ביתו של המשרת והמתינו שם לזריחה. את השקיק עם המטבעות תלו על דלת ביתו, ובתוכו שמו פתק בזו הלשון: "האוצר הזה שלך כפרס על היותך איש טוב. תיהנה ממנו ואל תאמר לאיש כיצד מצאת אותו".

הבוקר הגיע, והמשרת יצא מביתו. כשפנה לנעול את הדלת, הבחין בשקיק התלוי. הוא פתח אותו, קרא את הפתק וגילה את המטבעות. הוא נכנס נרעד לביתו. החכם והמלך התקרבו בלאט כדי לצפות במחזה... המשרת רוקן את שקיק מטבעות הזהב על שולחנו והחל לערום אותם בערימות של 10. כאשר הגיע לערימה האחרונה, גילה שיש בה רק תשעה מטבעות. "שדדו אותי!" הוא צעק בזעם. התחיל לחפש על השולחן, על הרצפה – אך לא מצא. **'תשעים ותשעה מטבעות הם הרבה כסף, אך חסר מטבע אחד כדי שזה יהיה מושלם', חשב בליבו.**

המלך ויועצו החכם הביטו מבעד לחלון וראו שפני המשרת אינם כתמול שלשום. המשרת החזיר את המטבעות לשקיק והחביא אותו בין עצי ההסקה. לאחר מכן לקח עט ונייר והחל לחשב כמה זמן ייקח לו לחסוך את מטבע הזהב מספר מאה. הוא חשב שכאשר יהיו לו מאה מטבעות, הרי שיהיה עשיר ויוכל להפסיק לעבוד. הוא חישב שאם יעבוד ויחסוך את משכורתו, הרי שתוך כעשר שנים יצליח לחסוך את המטבע הנוסף. עשר שנים נראו לו הרבה מאוד זמן, והוא חשב שאולי יבקש מאשתו שתחפש עבודה בכפר לתקופת מה. הוא גם חשב להשיג לעצמו עבודה נוספת לאחר שעות העבודה בארמון. בחישוב המחודש שערך **הוא הגיע למסקנה שבמאמץ רב, יוכל ביחד עם אשתו לחסוך את מטבע הזהב בשבע שנים. הוא התחיל לחשב מה יוכל למכור כדי להשיג עוד כסף...**

המלך והחכם שבו לארמון. המשרת נכנס למעגל התשעים ותשעה. **בימים הבאים היה המשרת עצוב וזועף, חייו השתנו, והמלך החליט לפטר אותו בגלל מצב רוחו העגום.**

יש אנשים שבוחרים בחייהם את שביל הזהב, ויש שכל חייהם בשביל הכסף. **רבי נחמן** מזהיר מפני מעגל התשעים ותשעה. נכון, הוא נוצץ, אבל לא כל מה שנוצץ עושה את החיים זהב! ומעגל התשעים ותשעה הוא לא רק של תאוות ממון, אלא של עוד הרבה – אבל הרבה מאוד – תאוות.

**אוצרות של חינוך 27**

**הרב איסר זלמן מלצר זצוק"ל**

**הכרת הטוב לזולת, עד היכן?**

בנו של הגאון **רבי שלום אייזן** זצ״ל הגיע לגיל מצוות, ורבי שלום ניגש להזמין את רבו מרן הגאון **רבי איסר זלמן מלצר** זצ״ל, היות שלמד בישיבתו ונמנה עם בחירי תלמידיו. הוא הזמין את רבו לקידוש שיתקיים בשבת לכבוד בר המצווה. מובן שלא העלה על דעתו שהגאון הישיש והחלש יוכל לבוא ממרחק כה רב, ורק מדרכי הנימוס הוא לבוא להזמין את רבו ולקבל את ברכתו.

בשבת קודש, בעיצומו של הקידוש, שבו השתתפו גדולי ירושלים ובראשם **הגאון מטשעבין** זצ״ל, אשר הסבו לשולחן ודיברו בדברי תורה, נראתה פתאום בפתח דמותו הגבוהה של רבי איסר זלמן מלצר, בבגדי השבת ההדורים שלו. כולם קמו לכבודו ולא הסתירו את השתוממותם כיצד ומדוע טרח ויגע ובא ממרחק כה רב. ענה להם רבי איסר זלמן: "אמת, רב המהלך מכפי כוחותיי, אולם **חייב הייתי לבוא משום הכרת הטוב לבעל השמחה**". ולתמיהת כולם על איזו הכרת הטוב מדבר ראש הישיבה הזקן והישיש, המשיך והסביר: **"בגללו חלף במוחי הרהור תשובה.** כשהגיע רבי שלום להזמינני לבר המצווה של בנו, חלף במוחי הרהור: הוא כבר חוגג את היכנס בנו למצוות? הרי זה עתה נערכה חתונתו! איך הזמן חולף מהר, צריך להזדרז ולשוב בתשובה לפני שיחלפו החיים ביעף. וכיוון שבזכותו היה לי הרהור תשובה, חייב אני משום הכרת הטוב לטרוח ולהשתתף בשמחתו".

(הולכי נתיבות)

**דרכי הבית 28**

**הרב דוד שלום נקי שליט"א**

**כיסוי ראש – קורבן גדול מדי?**

מדין התורה, חייבת האישה הנשואה לכסות את שערות ראשה. בעבר היה הדבר מובן מאוד לכל הנשים. אישה חשה שבתור נשואה, "אשת איש", היא כבר איננה יכולה להיראות בציבור באופן כה חינני. היא חייבת לשמור את הקסם, החן והמשיכה הטמונים בשיער לביתה ולבעלה. הוצאתם לחוץ מחללת את קדושת חיי הנישואין, שבהם מתקדשת האישה לבעלה ומתייחדת לו.

כיום, לנשים רבות קשה לקבל זאת ולהסכים לכך. **נשים חשות כי הן אינן מסוגלות 'לוותר' על חלק כה משמעותי מן היופי שלהן. הן חשות שה'קורבן' גדול מדי.** חוסר ההבנה וההתחברות לציווי זה של התורה הוא כה רב, עד כי למרבה הצער ישנן נשים המקיימות מצוות רבות, אהבת ה' טהורה מפעמת בליבן, ובכל זאת עם המצווה הזאת קשה להן. לכן נביא כאן כעת כמה נקודות חשובות שיעזרו לנו בעזרת ה' לקרב את מצוַת כיסוי הראש לליבנו, ובכך נרים ונישא בגאון את "עטרת ראשנו", אשר נפלה ונרמסה.

**ראשית לכול,** עלינו לחדר את הידיעה שחיוב כיסוי הראש לאישה הנשואה הוא **מן התורה**. אישה נשואה שיוצאת החוצה בשיער מגולה חלילה – עוברת על איסור מן התורה. (אותו בורא העולם שאמר שאסור לאכול חמץ בפסח ואסור לאכול ביום הכיפורים, הוא שאמר שאסור לאישה לצאת לחוץ בגילוי ראש). ולעומת זאת, **אישה המכסה את ראשה מקיימת בזה מצווה מן התורה בכל רגע,** כמו מצוַת ציצית ותפילין אצל האיש, ואין קץ לשכרה על כך.

מדוע התחלנו בנקודה זו? משום שזוהי נקודת המוצא, וטמון בה מסר חזק מאוד. הלא אב אוהב לעולם אינו אוסר על בנו משהו לרעתו, אלא אך ורק לטובתו. אם הקב״ה אסר זאת, אנו יכולים להיות רגועים ובטוחים שזה לטובתנו במאה אחוז. **אישה יכולה להיות בטוחה שלא יהיה לה שום חסר, שום החמצה, שום הפסד רגשי, חברתי, משפחתי וכדומה, מן הציות לציווי ה'.** גם אם היא איננה מבינה מדוע ואיך, קיום מצוַת הבורא ישפיע עליה ועל חייה רק לטובה ולברכה. את המילים הבאות נחקוק בגדול על לוח ליבנו, ובמידת הצורך גם נתלה עם מגנט על המקרר: "אמר הקב"ה: בניי, שמעו לי, שאין אדם שומע לי ומפסיד"(דברים רבה ד, ה).

**הבה נחשוב:** מדוע כה קשה לאישה לכסות את שערותיה בפני אנשים זרים? מדוע ה'קורבן' נראה כה גדול? האם התורה באמת דורשת מאיתנו הקרבה כה עצומה שהיא בניגוד גמור לרצונות הטבעיים שלנו?

להבנת התשובה, נתבונן בהשקפת התורה בנושא השפעת חיי הנישואין על האישה ועל רגשותיה. חז״ל אמרו: **"אין לאישה מנוחה אלא בבית בעלה"** (רות רבה ב. אבן עזרא רות ג, א. תנחומא בא טז). לכן בלשון המקרא נקרא הבעל אף "מנוח" (רות ג, א), שעימו מוצאת האישה את מנוחתה. כלומר, באופן בריא, כאשר אישה נישאת, היא חשה שהגיעה אל המנוחה ואל הנחלה. עד עכשיו היו הרגשות בתנועה תמידית של חיפוש, הלב ביקש את החסר לו. כעת, בביתה עם בעלה, היא מוצאת את מנוחתה הנפשית. יש לה שייכות, יציבות; היא מקבלת את התמיכה הגברית הנחוצה לה. הלב נח מחיפושים. זהו המצב הבריא והטוב.

**ואולם ישנו גם מצב שונה, מצב מקולקל וגרוע, שבו האישה "איננה מוצאת מנוח לכף רגלה",** איננה חשה סיפוק מבעלה ומחיי הנישואין, והיא תמיד מנסה לחפש אפשרויות טובות יותר... כפי שמתאר זאת שלמה המלך (משלי ז, יא-יב) "**הֹמִיָּה הִיא** וְסֹרָרֶת, בְּבֵיתָהּ לֹא יִשְׁכְּנוּ רַגְלֶיהָ. פַּעַם בַּחוּץ פַּעַם בָּרְחֹבוֹת, וְאֵצֶל כָּל פִּנָּה תֶאֱרֹב".

אם נתבונן היטב, נראה שכיסוי השיער וגילויו מבטאים את שני המצבים המנוגדים הללו. **ראש מכוסה מבטא את המנוחה הנפשית, את ההרגשה הנעימה והרגועה שכבר יש לי העולם שלי, הפינה שלי, השייכות שלי.** **לעומת זאת, גילוי השיער מבטא חוסר מנוחה.** "הֹמִיָּה הִיא", עדיין מחפשת, מבקשת, עדיין 'מתערבבת' עם העולם וחשה צורך בהשלמת החסר. (נסו להבחין בכך!) דווקא כיסוי הראש, בתחילה אולי נגד הרצון הטבעי, יוביל אותנו להפניית הרגש יותר פנימה. למצוא את המנוחה הרגשית הבריאה שחיי הנישואין מעניקים לאישה.

(להיות את)

**הרב אברהם ישראל 29 150 מילים**

**שאלה: בגד שנפל עליו סלט או תבשיל ולכלך אותו, האם מותר לנקותו בשבת?**

**תשובה:** אדם שנפל על בגדו סלט חומוס או מטבוחה וכדומה, רשאי להשתמש **במגבת יבשה או בנייר יבש** כדי להסיר את הלכלוך מן הבגד. ואם לאחר שהסיר את הלכלוך מהבגד עדיין נשאר עליו רושם של לכלוך, **רשאי לגרד את השאריות הללו בסכין או בציפורן** וכיוצא בזה, אבל לא ינקה את הלכלוך במים.

**שאלה: אישה שרוצה לשטוף כלים אך אין לה ספוג שמותר להשתמש בו בשבת, האם מותר לה לשטוף את הכלים על ידי שקית ניילון עם סבון כלים?**

**תשובה: מותר** לה לשפשף את הכלים בשקית ניילון וסבון, כיוון שהניילון והגומי אינם בולעים מים, ואין בהם איסור כיבוס או סחיטה. **וכן מותר לה לעטות כפפות גומי** כדי להגן על ידיה בשעה שהיא רוחצת כלים או לשפוך סבון כלים על הכפפות ולשפשף בהן את הכלים.

כמו כן, מותר לנקות בקבוק של תינוק במברשת המיועדת לניקוי בקבוקים.

**פרק שירה הרב אלזם 29**

**שירת החסידה**

**חסידה אומרת: "דַּבְּרוּ עַל לֵב יְרוּשָׁלִַם וְקִרְאוּ אֵלֶיהָ כִּי מָלְאָה צְבָאָהּ כִּי נִרְצָה עֲוֹנָהּ כִּי לָקְחָה מִיַּד ה' כִּפְלַיִם בְּכָל חַטֹּאתֶיהָ" (ישעיהו מ, ב)**

רבותינו ז"ל אמרו (חולין סג.) שהחסידה היא הדיה הלבנה, **ולמה נקרא שמה חסידה? שעושה חסידוּת עם חברותיה,** והיינו במזונותיה שמחלקת להן. ובמדרש **"שוחר טוב"** אמרו על הכתוב: "אֲשֶׁר שָׁם צִפֳּרִים יְקַנֵּנוּ חֲסִידָה בְּרוֹשִׁים בֵּיתָהּ" (תהילים קד, יז): רב הונא בר פפא ורבי יהודה בשם רבי סימון, חד אמר: למה נקרא שמה חסידה? שהיא **נרמסת** תחת חברותיה, וחד אמר שהיא **חסה** על שכניה. **החידושי הרי"ם** הקשה: מדוע היא טמאה? ותירץ שעושה חסד **רק** עם חברותיה!

טבע החסידה **שיש לה** **זמן קבוע בשנה להגעתה**, לא תקדים ולא תאחר, וכמו שנאמר: "גַּם חֲסִידָה בַשָּׁמַיִם יָדְעָה מוֹעֲדֶיהָ" (ירמיהו ח, ז). וכך מצאנו **בפרקי דרבי אליעזר**: טבע זה הוא לרמז על הגאולה העתידה, **שכאשר יגיע הזמן, תהיה הגאולה מיד ולא תתאחר.** לפיכך זוהי שירתה: "דַּבְּרוּ עַל לֵב יְרוּשָׁלִַם וְקִרְאוּ אֵלֶיהָ" – כשיגיע זמן הגאולה.

**וב"שיר החיים"** הוסיף שפירשו חז"ל (שבת קלט.): "צִיּוֹן בְּמִשְׁפָּט תִּפָּדֶה וְשָׁבֶיהָ בִּצְדָקָה" (ישעיהו א, כז) – שהגאולה תהיה על ידי **זכות הצדקה**. לפיכך, החסידה, שעושה חסד עם חברותיה, אומרת: ממידתי תוכלו ללמוד עשיית חסד, ואו אז"דַּבְּרוּ עַל לֵב יְרוּשָׁלִַם וְקִרְאוּ אֵלֶיהָ".

**חכמות נשים 29**

**הרבנית בת שבע קניבסקי זצ"ל**

**פת במרגרינה מאכלה ובתורה הוא עמל**

סיפרה הרבנית שרייבר שתהיה בריאה, שבתקופה הראשונה לנישואי הרבנית עליה השלום, לא היה די כסף ולא היה מה לאכול. הסטייפלר שרצה שהרב יאכל כמו שצריך, כדי שיוכל לחבר "דרך אמונה" ו"שונה הלכות", ולכן היה שולח להם מעט עגבניות ומלפפונים וחתיכת בשר, אבל גם זה לא הספיק. כל זוג במצב כזה ודאי היה מחלק את האוכל לשניים, חצי לבעל וחצי לאישה. אבל **הרבנית לא סיפרה כמה קיבלה, ותמיד הייתה מכינה לרב ארוחה מלאה.** ומה היא הייתה אוכלת? לחם עם מרגרינה. ואמרה לרבנית שרייבר: **"כמה גן עדן יש לי שאני אוכלת לחם, ועוד עם מרגרינה, ובעלי יושב ולומד".** אתם מבינים מה זה? ביטול מוחלט! מסירות נפש לתורה ללא גבול!

קרוב לשישים שנה הייתה נשואה הרבנית עליה השלום למרן זצ"ל, ובכל השנים האלה **מעולם לא קרה שביקשה ממרן משהו**.יש הרי מצבים של חולשה, היריון, לידה – וגם בהם לא ביקשה שום דבר.ערבי פסחים בכזה בית קטן, שני חדרים עם הול קטן ומטבח קטן, הכול-הכול עשתה לבד. איפה יש כזו מסירות נפש וכזו אהבה לתורה? לפעמים הייתה הולכת לשמחות ונגררת עם התינוקות שלה, כדי שמרן יוכל ללמוד ללא הפרעה. (אין זו קריאה לנשים לעשות כן. מי שתעשה זאת היום לא תחזיק מעמד. אבל לפחות בשעות הסדרים של הכולל לא להפריע לבעל בלימודו).

(ע"פ קונטרס מספד גדול)

את אהבת התורה שבה הפנתה גם לתורתם של אחרים, לא רק של הרב (ושל אביה) בלבד. בבית היה מצוי בחור שקרא לבעלה ולה "אבא" ו"אמא". פעם נכנס הבחור למטבח כדי לעזור, והיא מיד אמרה לו: **"אתה צריך ללמוד תורה, לא לעזור במטבח".**

(גדולי ישראל בביתם)

**דרכי שלום 30**

הרב שמחה כהן שליט"א

**סיוע הבעל בעבודות הבית**

כל עקרת בית מוכנה לראות את עצמה אחראית לעבודות הבית ולטיפול בילדיה, ואינה מנסה להתחמק מאחריות זו. אולם עם התרחבות המשפחה מתרבות המטלות, ולא תמיד היא נמצאת במלוא כוחה ובכושר הנדרש כדי לעשות בזמן קצר את כל המטלות בעת ובעונה אחת. **היא נזקקת לעזרת בעלה כדי לא לכרוע תחת נטל המעמסה.** הצורך הוא **בעיקר בשעות הלחץ** – בבוקר, בעת שצריך להעיר את הילדים ולדאוג שיגיעו בזמן למקום לימודיהם או למטפלת, וכן בשעות הערב, בעת שמגיעה השעה לאכול ולישון.

קיימים קשיים כאשר צריך לטפל בעת ובעונה אחת בכמה ילדים, כשכל אחד מהם דורש את מלוא תשומת הלב לעצמו. קשייה של האישה, הצריכה לעסוק בעת ובעונה אחת בכמה דברים, יובנו על פי תוצאות מחקר על אנשים העובדים בתנאי לחץ. מתברר שקל יותר לאדם להתמודד עם מטלה שיש בה קושי אחד, אף על פי שהוא בעל דרגת קושי של מאה נקודות, לעומת התמודדות עם חמש מטלות שדרגת הקושי של כולן יחד היא רק של חמישים נקודות. כלומר, **הפיזור שבו האישה מצויה – האכלת התינוקות, ריצה אחרי הזאטוטים, טיפול בילדים, סידור הדירה, דאגה לאוכל לבעל וכו' וכו' – הוא המוסיף על הקושי הטמון באותם התפקידים בלאו הכי.**

לעיתים קרובות, גם במשפחה שעדיין לא התרחבה מאוד ישנם ימים או שעות ביממה שיש צורך לסייע כדי להשתלט על העבודה, ובעיקר כאשר אחד הילדים דורש תשומת לב מיוחדת ולאורך כל שעות היממה.

**בעל הסבור, מסיבות הנראות לו מוצדקות, שגם במצבי לחץ אין חובתו לעזור, טוב יעשה אם לא יתהלך באותה עת בבית בחוסר מעש, ואף לא יתעסק בדברים פחותי ערך.** התנהגות כזו מבליטה בעיני הרעיה את חוסר השוויון בינה לבין בעלה ואת חוסר ההתחשבות שלו בה. במקרים רבים מתברר שאף בעל הלומד בביתו יוצר מתח נפשי אצל האישה אם הוא ממשיך ללמוד גם בעת שילדיו בוכים וזועקים, ולרעיה קשה לגשת אל הילד הבוכה בגלל טיפולה בילד אחר. **הנכון הוא, שייגש אל הילדים מפעם לפעם, ישליט סדר ביניהם ויעודד אותם לישון, אם הגיעה שעת השינה.** מעורבות כזו, אף הפעוטה ביותר, יש בה כדי לבטא **אכפתיות ומודעות לקשייה** של האישה במילוי תפקידי הבית. בעל הסבור שהוא חייב ללמוד בכל מצב וללא הפסקה כלשהי, עדיף שילמד בשעה זו מחוץ לבית בהסכמת רעייתו.

כמו כן, מן הראוי שהבעל יבהיר לאשתו פעמים רבות, שהוא רואה את לימודיו **כזכות שלה**, כיוון שהיא המאפשרת לו ללמוד ברצף וברגיעה (אבל כמובן, אין לומר לה זאת בעת שהיא מצפה לעזרתו). אישה שאכן תראה בלימודיו של בעלה את זכותה שלה, בוודאי תשתדל לא להזעיק אותו לעזרה אלא במקרים שהיא באמת אינה מסוגלת לעמוד בהם לבדה.

**עם זאת,** על הרעיה לדעת שכאשר מבקשים סיוע מהבעל, טבעי הוא שבמחשבתו הוא עורך חשבון מהיר אם המצב הוא באמת כזה שרעייתו אינה יכולה להתמודד עימו לבדה. לכן, אם הוא מבחין שהיא שוקעת בשיחה עם שכנותיה או משוחחת בטלפון מעבר לשיחה נימוסית בלבד בסמוך לשעת השכבתם של הילדים לישון, הרי **הוא עלול לחוש שהבעיה אינה נוצרת משום שקיימים קשיים אובייקטיביים, אלא שהרעיה אינה מארגנת נכונה את משימותיה.** על רקע כזה, אל לה לרעיה לצפות למוטיבציה גבוהה מצד הבעל לפעול ולעזור. יכולה אישה לרטון בצדק: "האם אסור לי אפילו 'להתאוורר' קצת בשיחה עם שכנות?" ברור שאותה אישה צודקת, אך השאלה היא אם עדיף להיות צודקת בלא עזרה או **לחשוב מראש מהם הדברים העשויים לעכב את הבעל מלעזור ולדאוג שעיכובים אלה לא יצוצו על פני השטח**.

(הבית היהודי)

**הרב גניחובסקי 31 220 מילים**

**הרב שמואל**

**הרב לסרי 31 120/110 מילים**

**זכו – שכינה ביניהם**

(המשך)

*בשבועות האחרונים למדנו שהמילה "זכו" היא מלשון זיכוך, וזיכוך פירושו לזקק ולצרף את החומר שיהיה טהור ככל האפשר, ללא כל חלקיק זר שיפריע לשלימותו ולאחדותו.*

כעת נתבונן באותיות המרכיבות את המילה "זכו". מילה זו מורכבת משלוש אותיות: ז', כ', ו'. כ"ו בגימטרייה עולה 26 (כמניין שם הוי"ה). נמצא אפוא כי **המילה "זכו" מצרפת את ה-ז' לכ"ו – את הטבע לקב"ה.** פירושו של דבר, שאין ההזדככות אלא לקיחת הטבע וחיבורו אל ה'. דהיינו, **הבאת הרצון העצמי והטבעי אצל עשיית רצון ה'.** זהו זיכוך. וכיצד יצליח האדם לזכך את עצמו? על ידי שישנן לעצמו את "עיקרי האמונה" של הזוגיות היהודית, שאותם נביא בשבוע הבא בע"ה.

**גדולי ישראל בביתם 31**

**שם הרב:** הגאון רבי משה שמואל שפירא זצ"ל

**מעשה בפרוסת חלה**

פרק מופלא ומרגש בפני עצמו היה הכבוד הגדול שרחש רבי משה שמואל זצ״ל לרבנית תליט״א. **במשך שישים שנות נישואיהם הוא כיבד את הרבנית בכל כוחו, בכבוד הגדול ביותר ששייך.**

מידי שבת בשבתו, מיד אחרי שהיה בוצע את הפת, היה מטריח את עצמו, קם לעבר מקומה של הרבנית בקצה השולחן ומגיש לה את פרוסת החלה. גם בשנותיו האחרונות, כאשר היה חולה וחלש, לא ויתר על מנהג מופלא זה, **ובעצמו היה מגיש לרבנית את פרוסת החלה.** פעם שאלו‍ֹ נכדו לפשר מנהג זה: מדוע הוא מטריח את עצמו וקם למקומה של הרבנית? הרי הוא יכול להעביר לה את החלה על ידי המסובים. אולם הוא חייך ואמר: **"אין זה מתאים שהחלה שאותה צריכה הרבנית לאכול תעבור דרך הידיים של כולם..."** הרבנית מצידה מחתה על כך וביקשה ממנו פעמים רבות לחדול ממנהג זה, אולם הוא לא ויתר. הוא ולא אחר הגיש לרבנית את פרוסת החלה מידי שבת בשבתו, כך במשך שנים ארוכות עד זקנה ושיבה.

כך היה גם כאשר השתתף בסעודת שבת, באחת מאותן הפעמים שבהן נאלץ לצאת לחו״ל לטובת החזקת הישיבה. מאות בני תורה סעדו אז על שולחנו, מתבשמים מתורתו וחרדים למוצא פיו. הוא בירך את כולם בברכה המקובלת: "לחיים, לברכה ולשמחה", ואחר כך **קם במהירות ממקומו,** **כיתת רגליו וחיפש בעיניו את הרבנית. בירך אותה "לחיים, לברכה ולשמחה" במאור פנים,** **ורק אז שב למקומו שליד השולחן.** כזו הייתה מידת הקפדתו בכבודה של עקרת הבית, אשת חיל עטרת בעלה.

(גדולי ישראל בביתם)

**סיפור לשבת 32**

**"אִם בְּחֻקֹּתַי תֵּלֵכוּ"**

זוג צעיר שתכנן להינשא יצר קשר עם זמר חסידי מפורסם ושאל אותו אם אפשר לשכור את שירותיו, שהוא ישיר בחתונה וירקיד את הקהל. הזמר החסידי שאל לתאריך החתונה המתוכננת, הביט ביומנו ואמר שבאותו יום הוא פנוי וישמח לשיר בחתונתם. הזוג והזמר סיכמו על השכר שיקבל הזמר החסידי בסיום האירוע, והשיחה הסתיימה באיחולים לבביים.

ביום החתונה הגיע הזמר החסידי לאולם השמחות, מלווה בנגניו ובעוזריו, והם החלו להקים את הבמה ולהרכיב את הציוד הרב שהביאו עימם. בעודם מרכיבים את הרמקולים ומחברים את הכבלים, הבחין הזמר **שאין מחיצה המפרידה בין הגברים לנשים**. לתומו חשב הזמר שברגע שיגיעו האורחים תציב הנהלת האולם מחיצה שתבדיל בין האורחים.

ציוד ההגברה היקר שהזמר הביא עימו הורכב, והנגנים החלו לכוון את כלי המיתר. הזמר שם לב שהאורחים החלו להיכנס לאולם, אך מחיצה המפרידה בין הגברים לנשים עדיין לא הוצבה. הזמר ניגש לאבי החתן ושאל מדוע אין מחיצה שתחצוץ בין הגברים לנשים, ואבי החתן השיב שלחתונה הוזמנו רק המשפחות הקרובות, ומסביב לשולחנות יתיישבו המשפחות יחדיו. בשביל לכבד את הזמר הם מוכנים לרקוד בהפרדה, אך מכיוון שאין בחתונה אנשים שאינם קשורים למשפחה לא צריך לשים שום מחיצה.

הזמר החסידי שמע את דבריו של אבי החתן, נדהם ונבהל. **הוא אמר** **שאינו מוכן לשיר במקום ללא הפרדה, ובשום אופן אינו מוכן להיות במקום שגברים ונשים רוקדים יחדיו.** מה עוד שבזמן שהוא ישיר הוא יראה את הנשים רוקדות ברחבה, וזה אסור לדעת כל הפוסקים. הזמר אמר שאם לא תוצב מחיצה הוא יפרק את הציוד ולא ישיר בחתונה. החתן והכלה שמו לב למהומה, והכלה ניגשה אל הזמר ושאלה: "מדוע אינך רוצה לשמח אותי בחתונתי?" הזמר השיב שהוא חפץ לשיר ולשמח, אך אם לא תוצב מחיצה הוא לא יוכל לעשות זאת. "אני יהודי שומר מצוות", אמר הזמר, "והדבר אסור על פי ההלכה".

הכלה השיבה: "אני כל כך אוהבת לשמוע אותך שר, והזמנתי אותך לשיר בחתונתי אף שאיני מקפידה לשמור על המצוות. אני אוהבת לשמוע את קולך". הזמר נדהם ואמר: "אבל את יודעת שאני זמר חסידי, ויש חוקים והלכות ברורות. אינני מתכוון לעבור על שום הלכה". הכלה החלה לדמוע ואמרה שהוא הורס לה את החתונה, והזמר השיב: **"אני מוכן לשיר ולשמח אותך בחתונתך בחינם, אבל בבקשה תציבו מחיצה!"**

בינתיים הגיע אחד מהדודים ולחש לזמר: "אתה רואה את האדם היושב בקצה האולם? דע לך שהוא אחד מעורכי הדין הכי חזקים בשוק. אם לא תשיר תתכונן לתביעה של עשרים אלף ש"ח על עוגמת הנפש שאתה גורם לזוג הצעיר". הזמר השיב: **"אני מוכן לשלם עשרים אלף שקלים, לאבד את סכום הכסף שהייתי אמור לקבל בסיום החתונה ולשלם מכיסי את כל ההוצאות של הנגנים, אבל לשיר במקום ללא מחיצה ולהרקיד קהל מעורב אינני מוכן.** לא אעבור על שום הלכה, ובמיוחד לא בשביל כסף". הזמר ביקש מהנגנים ומהעוזרים לפרק את הציוד, הכלה בכתה, החתן היה אובד עצות, אבל אף אחד מהצדדים לא היה מוכן לוותר. לבסוף עזב הזמר את אולם השמחות כשהוא משאיר אחריו קהל מאוכזב וזוג צעיר שבמקום לשמוח בחתונתו נגרמה לו עוגמת נפש רבה.

הזמר שב לביתו והחל לחשוב אם הוא אכן התנהג כשורה, ולבסוף הבין שהוא נהג כפי שמצופה מיהודי להתנהג – לא למכור את התורה והמצוות בשביל שום הון שבעולם. ההלכות ברורות, ואסור לשיר לפני קהל מעורב ולהרקיד גברים ונשים יחד. מה עוד שהוא הציע לשיר חינם אין כסף, רק שיציבו מחיצה, אך הזוג הצעיר לא היה מעוניין.

כעבור ימים מספר הוגשה כנגד הזמר החסידי תביעה כספית גדולה. הוא לא הגיש ערעור ושילם את סכום התביעה, וקיווה שהסיפור עם הזוג הצעיר לא יחזור על עצמו. הזמר החסידי קיבל הצעות רבות לשיר בשמחות, ובכל פעם לפני שסיכם על הופעה וידא שתוצב מחיצה במקום.

**שנתיים עברו** מאותה חתונה, והזמר החסידי הוזמן לשיר באולם שמחות שבו יתקיים **פדיון הבן**. הזמר שאל: "תהיה מחיצה באולם?" והמזמין השיב שתהיה מחיצה. הזמר והמזמין סיכמו על התאריך ועל השכר. ביום השמחה הגיע הזמר לאולם והחל להרכיב את הציוד הרב שהביא עימו. **לפתע הוא רואה זוג מוכר צועד לקראתו.** הזמר זיהה את הכלה שלפני שנתיים הזילה דמעות רבות בחתונתה ושאל בתמיהה: "הזמנתם אותי שוב? שוב אתם רוצים לעשות לי את אותו 'תרגיל' כמו לפני שנתיים ולתבוע אותי? אבל הפעם שאלתי אם תהיה מחיצה והשבתם שכן..."

הכלה שהפכה לאם חייכה ואמרה שהיא אוהבת מאוד לשמוע את קולו, אך זאת אינה הסיבה היחידה שבגללה הזמינו אותו לשיר ביום שמחתם, פדיון בנם הבכור. היא אמרה שביום חתונתם היא הזילה דמעות רבות והייתה עצובה, והחתונה אכן לא הייתה שמחה. היום שהיה אמור להיות המאושר בחייה הפך ליום עצוב מפני שהם לא הסכימו להציב מחיצה. בסיום שבע הברכות, לאחר כל החגיגיות וההמולה, היא ובעלה נכנסו לביתם, והיא שאלה את בעלה: "איך בן אדם מוכן להפסיד סכום כסף כה גדול בשביל לשמור על עקרונותיו? האם גם לנו יש עיקרון שבשביל לשמור עליו היינו מוכנים להפסיד סכום כסף גדול?" היא ובעלה חשבו ואמרו **שאם הזמר מוכן להפסיד כל כך הרבה כסף רק בשביל לא לעבור על הלכה, בוודאי יש בתורה דברים נשגבים שהם לא מכירים.** הם החלו לחקור ונרשמו לסמינר, ושם הכירו את ה' והחלו לחזור בתשובה. **כעת, לאחר שנתיים, הם בעלי תשובה גמורים, והם מבקשים את סליחתו.**

הבעל הוציא מהתיק שתי מעטפות. הזמר שאל: "עבור מה זה?" והבעל ענה: "במעטפה הראשונה יש צ'ק הכולל את כל ההפסדים מיום החתונה כולל ההחזר של התביעה, ובמעטפה השנייה יש צ'ק הכולל את שכר ההופעה בפדיון". הזמר שמח ושר שעות רבות. השמחה הייתה גדולה, ובסיום האירוע הודה הזמר לה' ואמר **שממצוות לעולם לא מפסידים**, ומי שהולך בחוקות התורה – התורה תמיד תשמור ותגן עליו.

(רח"א)

**לאורם נלך 33**

**רבי שלמה אמסלם זצ"ל**

**תולדותיו**

בחודש טבת בשנת "צדיק כ**תמ״ר** יפרח" נולד רבי שלמה בעיירה מידלת שבמרוקו. הוריו, רבי משה ומרת חנה עליהם השלום, היו רודפי צדקה וחסד, וביתם היה בית ועד לחכמים. דרך קבע התאכסנו בו כל השד"רים מארץ ישראל. נוסף על כך, הרבו במעשי צדקה בסתר.

**את ראשית תורתו למד מפי רבו – חכם אברהם עטייה.** **רבינו התברך בכושר קליטה והבנה ובזיכרון מופלג, וכל עיתותיו הוקדשו ללימוד התורה.** כשגדל ולא נמצא לו מורה מתאים, היה לומד בגפו בעליית הגג של בית הוריו, וכן היה לומד מפי השד"רים שהיו מגיעים לביתם. הוא נשא לאישה את מרת אסתר. לאחר נישואיו החל ללמוד ולהעמיק בתורת הנסתר, והיה בקיא הן בנגלה והן בנסתר.

לאחר פטירת חכם אברהם עטייה שימש מנהיג הקהילה במידלת. **מקרוב ומרחוק באו להאזין לאמרי פיו ולהתברך מברכותיו.** נודע בענוותנותו ובסגפנותו, והיה מרבה בתעניות ובתפילות. כשלושים שנה לא באו אל פיו מאכלי בשר כלשהם מטעמי פרישות. לימים נחלש גופו הטהור עד מאוד. **רבי דוד אביחצירא** פקד עליו להתיר מנהגו שלא לאכול בשר, ומאז פסק רבי שלמה ממנהגו זה.

**עם קדושים**

כשהיה בן תשע עשרה פגש בו **חכם מסעוד אביחצירא**, ולאחר שבחן את ידיעותיו נתן לו **"כתב סמיכה"**, שבו הוא מביע את התפעלותו מחוכמתו, מהבנתו ומידיעותיו. לימים, נתחבר רבי שלמה גם עם בנו – **הבבא סאלי**,והיו לומדים יחדיו וממתיקים סוד. ידידות זו נמשכה גם עם בנו של הבבא סאלי – **רבי מאיר**, שכיהן כדיין בבית דינו של רבינו במידלת.

פעם הגיע רבי מסעוד למידלת ושהה בה זמן מה. כאשר ביקש לשוב לעירו, יצאו בני העיר ללוותו וליבם כבד עליהם, והיו בוכים. הסיר רבי מסעוד את ה״סודרא דרבנן" שעל ראשו, כרך אותו סביב ראשו של רבינו ואמר: "מעתה רבי שלמה הוא רבכם, **ומי שיבקש מעתה להתברך מבניו של רבי יעקב אביחצירא, אל לו לטרוח ולבוא עוד לעירם, ששקולה ברכתו של רבי שלמה כברכתם,** והרי הוא כאילו נתברך מפיהם".

**קדושת גופו**

**רבי משה עטייה,** חתנו, סיפר על סעודה שערך אחד מאנשי העיר לכבודו של רבינו, שלאחריה שב רבינו לביתו **והקיא את כל אשר אכל**. הוא פנה אל חתנו ובירר אם נתעורר ספק כלשהו בשחיטת הבשר. ענה רבי משה: "הבשר היה חלק לחלוטין". דרש רבינו לבדוק שוב את ראש הבהמה. **בדקו ומצאו מים במֹח, עניין שיש להסתפק בו.** השתוממו כולם מקדושת גופו, שלא יכול היה לשאת דבר מאכל שנתעורר בו ספק...

**גילוי אליהו**

בנו, **רבי מסעוד,** שאל פעם את אביו בעניין השמועה שנפוצה שיש לו גילוי אליהו, ורבינו שחק ושתק. לאחר הפצרות רבות, גילה בענוות חן כי ידוע לו **שתלמידיו ראו כמה פעמים בחצות לילה עמוד אש יורד מהשמיים על גג ביתו**, במקום שבו למד בעליית הבית, ושתק ולא הוסיף לדבר על זה. השכנים, ששמעו קול רעש גדול מחלון חדרו שבעליית הבית מידי חצות לילה, באו בקובלנה לפני אשתו הרבנית על שאורחיהם מקימים שאון באישון לילה ומפרים את מנוחתם. הרבנית, שידעה במה דברים אמורים, שתקה ולא אמרה מאומה. לילה אחד קם אחד מן השכנים ממיטתו בחצות ופנה אל מקור הרעש – עליית הבית. הוא פתח את הדלת והבחין באור גדול. נרעש ונפחד נעל את הדלת, הבין שראו עיניו דברים הנשגבים מבינת אנוש כערכו ושב לביתו בשתיקה.

**צדיק גוזר והקב"ה מקיים**

אף שרבינו היה מצניע עצמו, בפורים הוסר מעט המסווה. שנה אחת ביום הפורים התארח בביתו של יהודי אחד. בעיצומה של סעודת היום כלה כל העראק מן החבית, ובעל הבית נעצב אל ליבו. אמר לו רבינו: "למה תדאג? **צא נא אל הרפת וחפור באדמתה בפינה פלונית, שם טמון כד גדול ובו עשרים ליטרים של עראק".** וכדבריו כן היה. וכך גם בשנה אחרת, כאשר כלתה סיגריה מכיסו בעיצומה של סעודת הפורים, ושלח את אחיינו לחטט במקום פלוני ובתיבה פלונית, ושם מצא חפיסת סיגריות. והיו הדברים מוכיחים שלא הוא הניחה שם ואיש לא הודיעו על כך...

**חסד ה' אל יראיו**

פעם נסע להשתטח על ציונו של רבי מסעוד. כשסיים תפילתו, כבר נטו צללי ערב ושעת מנחה כמעט שחלפה. ביקש רבינו מנהג המונית הערבי להמתין לו עד שיתפלל, אך נתקל בסירוב מוחלט. הלה הודיע לו בתקיפות שיוצא הוא לדרכו ברגע זה. **נעמד רבינו לתפילת מנחה והערבי עלה למכוניתו, אלא שכל נסיונותיו להתניע עלו בתוהו.** רק לאחר שסיים הרב את תפילתו ועלה אל המכונית – נסעה זו לדרכה, כאשר הנהג הנדהם מבקש מחילה ומהלל את ה' ואת יראיו.

**פטירתו**

רבינו עלה בסערה השמיימה **בכ"ה באייר ה'תשכ״ג**. בלילה שבו הוחמר מצבו נאספו בני המשפחה סביב מיטתו, ובראשם רבי משה עטייה, וראו **שכל הלילה ההוא** **היו שפתותיו מרחשות מזמורי תהילים וקריאת שמע**, וגם כשהאיר היום עוד היו שפתותיו מרחשות עד שנפטר. משפשטה השמועה על לכתו, נאספו כל בני העיר, גדולים וקטנים, ואף שאינם מבני ברית, ואף מן הערים הקרובות נאספו ובאו רבים. יחד ביכו את לכתו והטמינוהו בבית העלמין במידלת.

וסיפר השומר הנוכרי של בית העלמין, שראה במו עיניו **שבכל ימי השבעה היה יורד בחצות הלילה עמוד של אש וחופף על קברו של רבינו, וגם היה שומע קולות רמים כעין לימוד ותפילה של רבים מכיוון קברו.** כשהתקרב לראות, היה הדבר נעלם מעיניו כלא היה, וכשהתרחק וחזר למקומו שוב היה חוזר על עצמו המראה הגדול ההוא... ויהי רצון שזכותו תגן בעדנו ובעד כל עם ישראל, אמן.

("בני שלמה")

**פוסק הדור 35**

**שם הילד: יוסף בן אפרים**

**מקום לימודים: ת"ת אור שרגא**

**מקום מגורים: ירושלים**

**סעודה רביעית**

**שאלה: אדם שנרדם במוצאי שבת לפני שקיים מצוַת סעודה רביעית והתעורר באמצע הלילה, האם חייב לקיים אותה?**

**תשובה:** סעודה רביעית מעלתה גדולה, וכתוב **בשולחן ערוך** (סימן ש) שלעולם יסדר אדם שולחנו במוצאי שבת כדי ללוות את השבת, אפילו הוא צריך לאכול רק כזית פת. אם כן, גם אדם שהתעורר באמצע הלילה וקשה לו לאכול – **צריך להשתדל לקיימה,** ויקבל עליה שכר פי מאה.

ואומנם **בזוהר** הקדוש כתוב שמי שהלך לישון שנת קבע אסור לו לאכול עד שיתפלל תפילת שחרית, אבל מפורש **בסידור האר"י** שאדם חלש יכול לאכול קודם עלות השחר, וכן היה נוהג **רבינו חיים ויטאל**. ולפי זה הוא הדין שיכול לאכול קודם עלות השחר כדי לקיים מצוַת סעודה רביעית.

**ואם קשה לו מאוד לאכול לחם, יכול לקיים את הסעודה באכילת מיני מזונות, ובעדיפות שנייה יאכל פירות.**

עוד אמרו בגמרא (שבת קיט:) שלשתות ולרחוץ במוצאי שבת בדבר חם – זו רפואה (חזו"ע שבת ג, עמ' תמ תמז תמט). **ורבינו חיים קניבסקי** היה שותה כוס תה חם ושופך ממנה מעט בכף על אצבעות ידיו ומשפשפן.

**גמרא 36-37**

**מנחם**

**משניות 38**

[**פרק יז משנה ב**](file:///C:\Users\אביב%20סעידי\Documents\ToratEmetUserData\temp\his_temp_1_25.htm#פרק יז - משנה ב!)

**נוֹטֵל אָדָם קֻרְנָס לְפַצֵּעַ בּוֹ אֶת הָאֱגוֹזִים, וְקֻרְדֹּם לַחְתֹּךְ אֶת הַדְּבֵלָה. מְגֵרָה, לִגְרֹר בָּהּ אֶת הַגְּבִינָה. מַגְרֵפָה, לִגְרֹף בָּהּ אֶת הַגְּרוֹגָרוֹת. אֶת הָרַחַת וְאֶת הַמַּזְלֵג, לָתֵת עָלָיו לְקָטָן. אֶת הַכּוּשׁ וְאֶת הַכַּרְכָּר, לִתְחֹב בּוֹ. מַחַט שֶׁל יָד, לִטֹּל בּוֹ אֶת הַקּוֹץ, וְשֶׁל סַקָּאִים, לִפְתֹּחַ בּוֹ אֶת הַדָּלֶת:**

משנתנו עוסקת בדין כלים שעיקר שימושם לעשיית מלאכה האסורה בשבת, והם מוגדרים ככלים שמלאכתם לאיסור, ויבואר שהתירו לטלטלם לצורך דברים שמותר לעשותם בשבת.

**נוֹטֵל אָדָם קֻרְנָס** – מותר ליטול פטיש של נפחים או של שאר אומנים, כדי **לְפַצֵּעַ בּוֹ אֶת הָאֱגוֹזִים,** **וְקַרְדֹּם** – גרזן **לַחְתֹּךְ אֶת הַדְּבֵלָה** – תאנים יבשות שנדרסו יחד בעיגול וקשה לחותכן. וכן מותר ליטול **מְגֵרָה** – מסור שהנגרים חותכים בו עץ, כדי **לִגְרֹר בָּהּ אֶת הַגְּבִינָה** – לחתוך גבינה עבה וקשה. ומותר ליטול **מַגְרֵפָה** – יעה (כלי מתכת כעין כף, העשוי לגרוף בו אפר כירה) **לִגְרֹף בָּהּ אֶת הַגְּרוֹגָרוֹת** – להוציא את הגרוגרות מתוך החבית. וכן מותר ליטול **אֶת הָרַחַת** – כלי שזורים בו את התבואה, **וְאֶת הַמַּזְלֵג** – כלי בעל שלוש שיניים שמהפכים בו את התבואה בגורן, **לָתֵת עָלָיו לְקָטָן** – להושיט בהם אוכל לקטן. וכן מותר לטלטל **אֶת הַכּוּשׁ** – פלך, כלי שהנשים טוות בו, ודק וארוך הוא, **וְאֶת הַכַּרְכָּר** – כלי של אורגים שראשו חד, כדי **לִתְחֹב בּוֹ** – לאכול על ידם תותים וכל מיני פירות רכים. **מַחַט שֶׁל יָד** – וכן מותר ליטול מחט קטנה שתופרים בה בגדים, כדי **לִטֹּל בּוֹ אֶת הַקּוֹץ** שנכנס בבשרו. **וְשֶׁל סַקָּאִים** – מחט גדולה שתופרים בה שקים, מותר ליטלה כדי **לִפְתֹּחַ בּוֹ אֶת הַדָּלֶת** – מי שאבד לו המפתח, יכול לפתוח את הדלת במחט זו:

**גדול הדור 39**

**שם הילד: יצחק ברנס**

**מקום לימודים: ת"ת אור לציון**

**מקום מגורים: נתניה**

**"וְהִשְׁבַּתִּי חַיָּה רָעָה מִן הָאָרֶץ" (כו, ו)**

ה' יתברך נתן טבע בחיה, שתהא טורפת רק בהמות ולא בני אדם, כמו שאמרו חכמינו: **"אין חיה שולטת באדם עד שנדמה לה כבהמה"** (שבת קנא). ואילו הייתה הבהמה מטבעה טורפת גם בני אדם, הרי לא הייתה יודעת להבחין בין אדם טוב לאדם רע. על כן היא טורפת רק בהמות או בני אדם הנראים לה כבהמות בשל מעשיהם הרעים... אך אם **"בְּחֻקֹּתַי תֵּלֵכוּ"** – שיהיו כולם צדיקים, הרי לא יצטרכו עוד החיות לאכול בהמות, **לפי שכבר לא יהיו בני אדם דמויי בהמות להענישם,** וממילא **"וְהִשְׁבַּתִּי חַיָּה רָעָה מִן הָאָרֶץ..."** על כן אמר הנביא: "וְאַרְיֵה כַּבָּקָר יֹאכַל תֶּבֶן" (ישעיהו יא, ז) – שלעתיד לבוא לא יטרפו עוד החיות את הבהמות, כי לא יהא עוד צורך בכך...

(אמרי שפר)

**דיון משפחתי - אחת שאלתי 43**

**"וְלֹא תוֹנוּ אִישׁ אֶת עֲמִיתוֹ" (כה, יז)**

**הַשְּׁטָר** **שֶׁהֻשְׁחַת**

הַמַּעֲשֶׂה שֶׁלְּפָנֵינוּ אֵרַע בְּתַלְמִיד בְּכִתָּה ח' בְּשֵׁם יוֹנָתָן, שֶׁקִּבֵּל מִסָּבוֹ בְּמַתָּנָה שְׁטָר שֶׁל מֵאָה דּוֹלָר. הוּא רָקַם בְּמוֹחוֹ מַעֲשֵׂה קֻנְדָּס עַל מְנָת לְהָתֵל בַּחֲבֵרָיו. מֶה עָשָׂה? הוּא קָשַׁר חוּט דַּיִג דַּק וְשָׁקוּף אֶל הַשְּׁטָר וְהִנִּיחוֹ בְּמֶרְכַּז רַחֲבַת הֶחָצֵר בְּתַּלְמוּד הַתּוֹרָה. לְאַחַר מִכֵּן נִכְנַס לִמְקוֹם סֵתֶר סָמוּךְ וְהִתְחַבֵּא, כְּשֶׁקְּצֵה הַחוּט הַשֵּׁנִי בְּיָדוֹ.

**תַּלְמִיד שֶׁחָלַף בִּסְמִיכוּת לַשְּׁטָר וְהִבְחִין בּוֹ, שָׂמַח מְאֹד עַל הַמְּצִיאָה שֶׁהִזְדַּמְּנָה לְיָדוֹ וְהִתְכּוֹפֵף לַהֲרִימָהּ, אֶלָּא שֶׁלְּפֶתַע הֵחֵל הַשְּׁטָר לָנוּעַ בְּאִטִּיּוּת וְ'לַחֲמֹק' מִמֶּנּוּ...**

הַבָּחוּר הִמְשִׁיךְ לְנַסּוֹת לִרְדֹּף אַחַר הַשְּׁטָר וְהִתְכּוֹפֵף שׁוּב לְתָפְסוֹ, אַךְ רֶגַע לִפְנֵי שֶׁאָחַז בּוֹ שׁוּב 'בָּרַח' הַשְּׁטָר וְהִתְרַחֵק... מוּבָן שֶׁיּוֹנָתָן הוּא שֶׁמָּשַׁךְ אֶת הַשְּׁטָר שׁוּב וָשׁוּב, בְּאֶמְצָעוּת הַחוּט הַזָּעִיר שֶׁחִבֵּר אֵלָיו. וְכָךְ הִמְשִׁיךְ יוֹנָתָן לִגְנֹב אֶת דַּעְתָּם שֶׁל עוֹד וְעוֹד תַּלְמִידִים וּלְתַעְתֵּעַ בָּהֶם. (לְמוֹתָר לְצַיֵּן שֶׁהַתַּעֲלוּל שֶׁלּוֹ פָּסוּל לַחֲלוּטִין, וְהוּא עָבַר עַל אִסּוּר אוֹנָאַת הַזּוּלָת וְעַל "וְאָהַבְתָּ לְרֵעֲךָ כָּמוֹךָ").

לְפֶתַע גִּלָּה אֶת הַתַּרְמִית בָּחוּר בַּעַל עַיִן חַדָּה בְּשֵׁם נְהוֹרַאי. הוּא קָלַט שֶׁיּוֹנָתָן הוּא זֶה שֶׁמִּמְּקוֹם מִסְתּוֹרוֹ מֵזִיז אֶת הַשְּׁטָר... נְהוֹרַאי הִתְקָרֵב אֶל הַשְּׁטָר עַל מְנָת לִטְּלוֹ, וּכְשֶׁהַשְּׁטָר הֵחֵל לָנוּעַ, **הוּא שָׁלַח אֶת רַגְלוֹ בִּתְנוּעָה זְרִיזָה בְּיוֹתֵר וְדָרַךְ עַל הַשְּׁטָר.** תּוֹךְ כְּדֵי כָּךְ הִמְשִׁיךְ יוֹנָתָן לְמָשְׁכוֹ אֵלָיו, וְ...**הַשְּׁטָר נִקְרַע וְהֻשְׁחַת לְגַמְרֵי!**

יוֹנָתָן זִנֵּק וְיָצָא מִמְּקוֹם מַחֲבוֹאוֹ וּפָנָה אֶל נְהוֹרַאי בִּתְבִיעָה: "הִזַּקְתָּ אֶת הַשְּׁטָר שֶׁלִּי, עָלֶיךָ לְשַׁלֵּם לִי מֵאָה דּוֹלָר!" כְּנֶגְדּוֹ טָעַן נְהוֹרַאי: "בְּסַךְ הַכֹּל הִנַּחְתִּי אֶת רַגְלִי עַל הַשְּׁטָר, אַתָּה הוּא שֶׁהִזַּקְתָּ אוֹתוֹ בִּמְשִׁיכָתוֹ אֵלֶיךָ!"

עִם מִי הַדִּין?

**תְּשׁוּבָה**

יוֹנָתָן הָיָה צָרִיךְ לְהַעֲלוֹת עַל דַּעְתּוֹ אֶפְשָׁרוּת שֶׁכָּזוֹ, שֶׁתּוֹךְ כְּדֵי מִשְׂחַק מְשִׁיכַת הַשְּׁטָר יִגְרֹם אַחַד הַתַּלְמִידִים לִקְרִיעָתוֹ, וְאִם בְּכָל זֹאת הֶחְלִיט לְתַעְתֵּעַ בַּחֲבֵרָיו עַל יְדֵי מְשִׁיכַת הַשְּׁטָר, הֲרֵי שֶׁהוּא הָאַחְרַאי לְהֶזֵּק הַשְּׁטָר.

וּמָצִינוּ בִּתְשׁוּבַת **הָרֹא"שׁ** (שֶׁהוּבְאָה בְּטוּר חו"מ סי' תכא), שֶׁאִם שְׁנֵי אֲנָשִׁים (רֵיקִים מִתּוֹרָה וּמִיִּרְאַת שָׁמַיִם) הֶחְלִיטוּ לְהֵאָבֵק, וְתוֹךְ כְּדֵי הַהִתְגּוֹשְׁשׁוּת בֵּינֵיהֶם הִפִּיל הָאֶחָד אֶת חֲבֵרוֹ לָאָרֶץ וְהִזִּיקוֹ – הֲרֵי הוּא פָּטוּר מִתַּשְׁלוּם הַנֶּזֶק, וְאַף עַל גַּב שֶׁ"אָדָם מוּעָד לְעוֹלָם" וְחַיָּב אֲפִלּוּ עַל נֶזֶק שֶׁעָשָׂה בְּאֹנֶס, מִכָּל מָקוֹם **כָּאן נֶחְשָׁב הַמַּזִּיק לְ"מַזִּיק בִּרְשׁוּת"**, שֶׁכֵּן הַדָּבָר יָדוּעַ שֶׁשְּׁנַיִם הַמִּתְאַבְּקִים יַחַד, עִקַּר כַּוָּנָתָם שֶׁאֶחָד מֵהֶם יַפִּיל אֶת חֲבֵרוֹ וְיַזִּיקוֹ, וְאִי אֶפְשָׁר לְאָדָם לְצַמְצֵם וּלְכַוֵּן שֶׁיַּפִּילֵהוּ בְּנַחַת בְּאֹפֶן שֶׁלֹּא יֻזַּק, כִּי בְּכָל כּוֹחָם הֵם מִתְאַבְּקִים, וּכְאִלּוּ שְׁנֵיהֶם הִתְיָאֲשׁוּ וּמָחֲלוּ זֶה לָזֶה מִתְּחִלָּה עַל מִקְרֶה שֶׁל נֶזֶק, וְעַל דַּעַת כֵּן עָרְכוּ אֶת הַיְרִיבוּת בֵּינֵיהֶם.

וְגַם בְּעִנְיָנֵנוּ, **יוֹנָתָן הָיָה צָרִיךְ לְהַעֲלוֹת עַל דַּעְתּוֹ שֶׁהַשַּׁעֲשׁוּעַ וְהַשְּׂחוֹק שֶׁלּוֹ עֲלוּלִים לְהִסְתַּיֵּם בְּהֶזֵּק הַשְּׁטָר, וְ"אִיהוּ דְּאַזִּיק אַנַּפְשֵׁיהּ" – הוּא זֶה שֶׁהִזִּיק לְעַצְמוֹ.**

**לְסִכּוּם:** נְהוֹרַאי אֵינוֹ צָרִיךְ לְשַׁלֵּם לְיוֹנָתָן עֲבוּר הֶזֵּק שְׁטָרוֹ.

**ממתק של שבת 44**

**שם הילד: יהודה חתוכה**

**מקום לימודים: ת"ת אוהלי מנחם חב"ד**

**מקום מגורים: תל אביב**

**"כל עוד הנר דולק אפשר לתקן!"**

מסופר על **רבי ישראל מסלנט**, שפעם אחת הלך ברחובות עירו בשעת לילה מאוחרת, ולפתע הבחין באור הבוקע מחלונות אחד הבתים. התקרב רבי ישראל אל מקור האור והבחין בסנדלר של העיר, שעדיין עבד במרץ. הוא ניגש אליו ושאל: "מדוע אתה עובד בשעה כה מאוחרת?" ענה לו הסנדלר: **"כל עוד הנר דולק אפשר לתקן!"** המשיך רבי ישראל את דרכו הביתה תוך שהוא ממלמל לעצמו את התשובה של הסנדלר: "כל עוד הנר דולק אפשר לתקן".

למחרת בדרשת הבוקר סיפר רבי ישראל לתלמידיו על המפגש עם אותו סנדלר ואמר להם: "נר ה' נשמת אדם, וכל עוד הנר דולק אפשר לתקן!" **כל זמן שאנחנו חיים זה סימן שהנר דולק, וכל זמן שהנר דולק אפשר לתקן את המעשים, להשתפר ולעשות תשובה!**

**ודבר נוסף** הוא, שמכל אדם אפשר ללמוד מסר חשוב לחיים אם רק מתבוננים.

1. **בנו של** רבי חיים פלאג'י **זצ"ל. חיבר עשרים ספרים, וספרו הנפוץ ביותר הוא** "יפה ללב" **על השולחן ערוך, "יפה" ראשי תיבות: יצחק פלאג'י הי"ו. לרבי חיים היו שלושה בנים: רבי אברהם, רבי יצחק ובן זקוניו רבי יוסף. מלבדם היו לו עוד שלוש בנות.** [↑](#footnote-ref-1)
2. אם כי מעיקר הדין הדבר מותר, שיש לנו גמרא ערוכה (פסחים נא.) שיושבים על ספסלי גויים שמוכרים עליהם סחורה בשבת, ולא חוששים שיחשדו את היושב עליהם שסוחר בשבת. **אם כן,** מוכרח לומר שמה שכתב ספר חסידים: **"אל ידור" אדם במקום שיום השוק של הגויים חל להיות בשבת, כי "אי אפשר שלא יחטא" –** אין הכוונה לאיסור אלא להנהגה הראויה. **ומה שכתבו הפוסקים על דבריו שאם יום השוק אינו בשכונת היהודים "מותר", אין הכוונה שבלי זה "אסור", אלא שביחס להנהגה הראויה זה מותר. שוב ראיתי כן** בשולחן ערוך רבי זלמן **(שז, ט), שמיתֵן את לשון ספר חסידים וכתב: "**וטוב **שלא לדור כלל בעיר שיום השוק הוא בשבת כי אי אפשר שלא יחטא, ואם השוק אינו בשכונת היהודים –** אין לחוש**"**. [↑](#footnote-ref-2)
3. **פינוי חפצי מוקצה** – גם בבית יש לדאוג לאווירת השבת. כמה חיסרון יש כאשר בחדרים על השולחן ועל המדפים ישנם חפצי מוקצה, כסף וכדומה, כל זה מפחית את הרגש הראוי לקדושת השבת. ומצינו שרב נחמן כהכנת צורכי שבת היה מתקן את צורכי הבית ומכניס כלים שזקוקים להם לשבת ומפנה את כלי החול (שבת קיט.; שו"ע רנ, א). אנשים שעדיין לא התנתקו ממכשיר הטלוויזיה, יכסו אותה בשבת במפה. **ישנם** בעלי תשובה שהוריהם או אחיהם עדיין לא זכו לשוב בתשובה, ויש להם נסיונות קשים של שמירת השבת, כי מכשיר הצפייה או שיר מופעל ברקע, ואווירת חול מוחלטת שׂוררת בבית. לא לחינם אמרו חז"ל (ברכות לד:) שמקום שבעלי תשובה עומדים – צדיקים גמורים אינם עומדים בו. [↑](#footnote-ref-3)
4. זהו משחק שכבש את העולם. לא מזמן התקיים "מונדיאל", אליפות העולם בכדורגל, והמדינה המארחת השקיעה 220 מיליארד דולר!!!... אלו מספרים הזויים שאינם נתפסים, בסכום כזה אפשר להציף את כל הארץ בישיבות. מיליארדי אנשים בכל העולם היו רתוקים למסכי צפייה כדי לחזות במשחקים... דבר טוב שיצא מזה, שלפי הנתונים באותה תקופה ירדו פלאות אחוזי הפשע בעולם, כי אנשים היו שקועים במשחקים ולא בבטלה המביאה לידי עבירה.

   **מי ראוי להערצה?** – אנשים היום מעריצים שחקנים ועושים אותם כמו אלילים. ואם השחקן הוא גוי, יש בכך גם איסור "לֹא תְחָנֵּם", שאסור לשבחו (עבודה זרה כ.). ידוע שבבלגיה ענף הספורט הוא תחרות אופניים. היה שם ספורטאי שנסע כמה קילומטרים ב-14.5 דקות וזכה באליפות. כעבור זמן הוא ניסה לשבור שיא חדש, ובאמצע הדרך נתקע בקיר בטון ונהרג במקום. בלוויה השתתפו כמעט מיליון איש, ואווירת האבל הכללית סחפה גם יהודים שומרי מצוות. פלצות אחזה את **רבי שלום שבדרון**, ששהה שם, ואמר להם: **"אתם רוצים ללכת ללוויות של ספורטאים?! בבקשה, אצלנו בשכונת 'שערי חסד' בירושלים יש חתול שמטפס על העץ הגבוה ביותר מלמטה עד למעלה במהירות הבזק. אתמול הוא מת – לכו ללוותו!...** אתם מחליפים כישרון בחוכמה. כישרון זהו דבר טבעי שהקב"ה נתן לאדם, חנן אותו בכֹח מיוחד לקפוץ או לרוץ, ובדברים טבעיים יפה כוחו של בעל החיים מכֹח האדם. **מהו אפוא תפקיד האדם? לעבוד על עצמו ועם עצמו, לעבוד על אישיותו, להתעלות ולהתרומם עוד ועוד, זהו האדם!** בואו נא ועשו תחרויות כאלה, שם נראה מי ינצח!..." סיים רבי שלום את דבריו. [↑](#footnote-ref-4)
5. כך הם קרואים, וכפי **שהאדמו"ר מחב"ד** זצ"ל היה אומר, שלא כדאי להשתמש בשם "בית חולים" אלא בשם "בית רפואה", שיש בכך להביא עידוד לחולים. ועוד, שזה מתאים יותר לאמיתתו של בית זה, שתכליתו ומטרתו להביא רפואה, ולמה ייקרֵא בשם שאינו הולם יפה את עניינו?! (אוצר מנהגים והוראות, רסג). [↑](#footnote-ref-5)
6. **עישון פסיבי / סכנת העישון** – ידוע שיש בזה גם סכנה, זה נקרא "עישון פסיבי". מחקרים קובעים כי הימצאות בקרבת אנשים מעשנים גורמת לסרטן. **רבים מהמעשנים אינם יודעים שלא פחות ממה שהם מזיקים לעצמם, הם מזיקים לאחרים שעשנם מגיע אליהם.** מרן **הרב עובדיה** זצ"ל התריע בשיעוריו ובספריו על סכנת העישון והשפיע רבות על הציבור, והטיף לחתנים שבשמחת האירוסין מחלקים לחבריהם סיגריות, והיה אומר: "במקום שיחלק להם סיגריות, שיחלק להם סוכריות (בהיגוי מלעיל)..." וכן הגאון **רבי בן ציון אבא שאול** זצ"ל אמר, שהמנהג שחתן מחלק סיגריות לחבריו הוא מנהג מגונה שראוי לבטלו (אור לציון, מוסר עמ' רכא).

   לצערנו גם בישיבות פָּשָׂה נגע זה, ובחורצ'יק צעיר כבר מתחיל לעשן. זה נובע גם מהשפעת רבנים צעירים בישיבה שמעשנים בחופשיות, והבחורים מחקים אותם. בזמנִי היה בישיבה רב אחד שעישן, והיה עושה כן בשירותים. בשנת תש"ס כתב הגאון **רבי** **שמואל הלוי וואזנר** זצ"ל, שהיות שנתברר בחקירה ודרישה למעלה מכל ספק שמאות אלפים מתים טרם זמנם מעישון סיגריות, על כן **ברור להלכה שאיסור גמור להתחיל לעשן בימי הבחרות ובגיל צעיר, ועל ההורים, המורים והמחנכים מוטל חוב גמור על פי התורה למונעם מזה.** **וכל מי שכבר הרגיל עצמו למנהג לא טוב זה, למען עתידו ישתדל מאוד להפחית ממנו בהדרגה ואז טוב לו.** וחלילה לעשן במקומות ציבוריים, שגם הריח עצמו מזיק גמור כאשר נתבאר בחקירה (שו"ת שבט הלוי י, רצה). וכן פורסם בעיתונות פסק הלכה בזה מאת גדולי הרבנים (הגאונים רבי יוסף שלום אלישיב, רבי אהרון יהודה לייב שטיינמן, רבי משה שמואל שפירא, רבי מיכל יהודה ליפקוביץ, רבי ניסים קרליץ ורבי שמואל אוירבך זצ"ל). [↑](#footnote-ref-6)